Pêne Sarrière - Hego ertza (V) | Capra Alpina\nPêne Sarrière - Hego ertza (V)\nPêne Sarrière edo Sarrioen haitza, duen alturagatik nabarmentzen den mendi bat ez bada ere, ikustatzera joaten den pirineista ugariei erakarpen bereizia sortzen die. Bere hego ertz zorrotza, amildegira esposizio garrantzitsua duena, eta ekialde eta mendebalde ertz leun eta bertikalak, pirineo medi lerroko mendirik polit eta bisitatuenetako bat bihurtu dute. Guk ere bere erakarpena nabaritu dugu eta deiari ezin izan diogu ezezkorik esan.\nGourette eski estazioko aparkalekutik atera gara eta Le Glacière eski pistako malda gogorretik igotzen hasi, Plaa de Batchen aranera Torrent le Valentin uharra paralelo eramanez igotzen den GR-10 ezkerrean utziz. Pêne Sarrière ipar aurpegia parez pare eramanez Cotch teleaulkira bitarte igotzen gara.\nPêne Sarrière tontorrera zailtasunik gabe eramango gaituen bide arrunta ezkerrera utziz, mendebalde ertza paralelo eramanez Cotch pistatik igotzen jarraitzen dugu. Ertzaren profila zerumugan nabarmentzen hasi da eta askotan irakurri dugun arren, konturatzen hasiak gara zer nolako zorroztasun itzela duen.\nGure ezkerretik Cotch eski pista utzi eta malda belartsuan gora doan xenda estu batetik lepo txiki batera norabidean goaz, non ertzaren hasiera bitarteko azken metroak irabazten ditugun. Lehen bilkura iritsi bainan 20 m lehenago, lekuaren erosotasunez baliatuz beharrezkoak ditugun arnes, soka, kasko, etabar... jartzeko aprobetxatzen dugu.\nZailtasun handiegirik gabe lehen parabolterako bidea egiten dugu (I+), naiz arroka oso zartatua eta autsia dagoen eta inolako segururik jartzeko aukerarik ez dagoen. Lehen bilkura egin (R0) eta eskaladako lehen luzeari hasiera ematen diogu pasarte airezko batetik ibiliz (II), pitzadura batez zatitua dagoen horma txiki batera iritsiz, non beheko aldean lehen iltze bat aurkitzen dugun.\nPitzadurak horma gainditzen laguntzen digu (III), behar balitz ere bertan friend txiki bat jartzeko aukera izango genuke. Behin hormaren goiko aldean ertzak duen zorroztasun izugarria eta bi isurialdera duen metro askoko eroriak, bertigoa gurekiko jabetzen da. Ertzak apenas arra bateko zabalera du eta bertan zutik jartzea oso ariketa konplexu eta benetan arriskutsua da.\nDenek lehen zati hau zutik gainditzeko aukerarik ez dute eta kasu askotan aukera bakarra eserita joatea izaten da, zaldi gainean joango baginan bezala. Eskuinean bigarren seguru bat ertzaren ahoa azpian aurkitzen dugu. Momentuz ertzak zabalera handitzeko itsurarik ez du.\nMetro gutxi batzuek igaro ditugu hirugarren segurora iritsi ahal izateko eta ehunka izan direla iruditu zaigu. Hemendik aurrera ertzak zorrotza izaten segitzen badu ere askoz ere lasaiagoa bihurtzen da eta ori dela eta, zutik jartzeko aukera ona izan dezakegu. Metro batzuek eta gero plataforma txiki batera iristen gara eta nondik gatozen ikusita oso handia dirudi eta non, bere sarreran laugarren seguru bat aurkitzen dugun. Segituan "plaquita" deritzan oinarrian R1 kokalekua aurkitzen dugu.\n2 Luzea askoz ere motz eta bertikalagoa da (15 m/IV). Maila txiki baten gainera igotzen gara lehen orratzari aurre egin asmoz, plaka trinko eta leun bat "plaquita" ezizenez ezaguna. Goi ezkerraldean duen pitzadura batez baliatuz trakzio egin eta zatirik bertikaleena gainditzen dugu eta horrela, goraxeago eskuinean aurkitzen den segurora iristeko aukera dugu. Ibilbideak zailtasunik gabe orratzaren ezkerraldetik gailurra bitarte gorantz jarraitzen du, non bertan R2 aurkitzen den.\n3 Luzea (35 m/III+). Lehen orratzaren gailurretik metro batzuek jaisten ditugu, destrepatu beharreko koska aurrean aurkitzen dugun segurura bitarte. Aipamen asko aurkitu ditugu blog-etan 6 m-ko soka bat jarria dagoela esanez destrepatzen laguntzeko, bainan guk, egia esan, soka arrastorik ez dugu ikusi. Zer esanik ez dago bigarren doan soka lagunarentzako askoz ere arriskutsuagoa dela. Ondoren gune etzan eta errazago batetik bigarren orratzaren oinpera iristen gara, non R3 aurkitzen den.\n4 Luzea (15 m/IV+). Bilkuraren eskuinetik lehen iltzea bitarte ertz zorrotzetik igotzen gara. Ekialde isurialdetik ibilbidea altura irabazten doa ertzaren ahotik, helduleku onak daudelarik, bigarren seguru bat terraza txiki baten aurkitzen dugun arte.\nBigarren orratzaren gailur azpitik jaitsiera zeharkaldi txiki batekin hasten dugu, tximinia batera bideratu asmoz. Apenas hiru metro dituen pauso delikatu bat da (IV+), non gorputza egokitzea oso zail egiten den, batez ere sokadako bigarrena bazara. Eskuineko hormak duen konkorrak, ezin bestean, amildegira zintzilikatu arazten digu eta eskuentzako heldulekurik ez dugu aurkitzen.\nBehin tximinian eskalada asko errazten da eta apenas zailtasunik agertzen du eta horrek, R4-ra azkar batetan iristeko aukera ematen digu. Bilkura bigarren orratza edo Pêne Sarrière tontor nagusia denaren bi metro azpitik aurkitzen da (1.944 m).\n5 Luzea (90 m/I+). Urrengo tartea jaitsiera erraz bat da (I+) ensanblen egiten duguna hirugarren orratz aurreko leporaino, non ekialde aurpegiko eskalada klasiko igoerarekin elkartzen den. Seguro batzuek, ala nola bilkura puntu bat ere aurkitzen dugu, bainan ez zaila eta ez arriskutsua gertatzen zaigu plaka zabal etzanetik jaistea. Behin lepora iritsiz spit bat aurkitzen dugu R5 bilkura egiteko erabiltzen dugularik.\n6 Luzea (45 m/V). Ekialde isurialdetik ertza eskalatzen jarraitzen dugu, kontrako isuriasldean balkoi handi batera iritsi bitarte, non desplome baten azpian bilkura kokapena aurkitzen dugun. Helduleku onak badaude ere, desplomea gainditzea ez zaigu batere erraza gertatzen (V), bainan behin goiko erlaitzera iristean, bi kordino ikusten ditugu eta zinta bat jartzeko erabili.\nTximinia erraz batetik jarraitzen dugu (IV), non parabolt bat aurkitzen dugun eta metro batzuek eskalatu ondoren eskuinera biratu eta beste seguru bat plaka leun batetan aurkitzen dugu, non bilkura egiteko aukera dagoen, bainan gelditzen zaigun eskalada zatia kontutan izanik, aukera oberena ez zaigu iruditzen eta gorantz jarraitzea erabaki dugu. Eskalada erraz batek hirugarren orratz gailurrera eramaten gaitu eta R6 bilkura bertan dauden paraboltak erabiliz egiten dugu.\nJaitsiera bide arruntetik egiten dugu, ipar ertzetik (F+), belartsu eta hezea, non gure gorputza txirrits egin eta lurrean bukatu nahi ez ba dugu, tentu handiz ibili behar gara. Behin le Glacière eski pista iritsiz, goizean goiz autoa utzi dugun lekura itzultzea besterik ez zaigu geratzen.\nIbilbidea: Pène Sarrière Hergo ertzetik\nLuze kopurua:6 largos\nIristeko denbora:1:00 h\nNola iritsi:Gourette eski estaziotik eta Le Glacière eta Cotch pistetik\nIgotzeko denbora:2:00 h\nEzaugarriak:Lehen zatia ertz zorrotz eta apenas arra bateko zabalera duena eta 3 orratz bertikal eta airezko metro askoko eroriekin\nMateriala:Kaskoa, arnesa, friend joku bat, zintak eta 60 m-ko soka\nPène Sarrière- Gourette\nNotice: Trying to access array offset on value of type null in /var/www/vhosts/38802208.servicio-online.net/capraalpina.com/capra2/tmpl/sections/cronica_ficha.php on line 731


«Gerrako lubakietako egunerokotasun hori azaleratzea da gure lana» - Goierriko Hitza : Goierriko Hitza\nBeasainen, Mandubi Zelaian sortu zitzaion Etor Telleriari (Segura, 1980) arkeologiarako harra, Joxan Mujika beasaindarraren eskutik. Urte batzuetan arkeologia enpresarialean aritu ondoren –obra publiko bat hasi aurretik egin behar den azterketa arkeologikoa egiten–, gaur egun arkeologia garaikidean murgilduta dabil buru belarri, 1936ko gerrako lubakiak aztertzen eta arakatzen. Freelance edo autonomoa da.\nArkeologia historiaurrearekin lotzen da, idatzi gabeko historiarekin.\nHorregatik da arkeologia hain tresna baliagarria historiaurrerako, dokumentazio idatzirik eta testigantzarik ez dagoelako; lurraren azpian dago idatzita historia. Horregatik zentratu gara hainbeste arkeologian historiaurrean. Eta ni ere hortxe hasi nintzen, historiaurrearen bueltan, Mandubi Zelaiko trikuharrian, Joxean Mujikarekin. Berarekin hasi nintzen eta berari eskerrak sartu zitzaidan arkeologiarako harra. Badirudi udan bakarrik egiten den jarduera dela arkeologia. Urte guztian arkeologo izateko asmoarekin hasi nintzen.\nDena den, azken urteetan zure arkeologia ikerketak beste norabide bat hartu du, arkeologia garaikidean zabiltza. Noiz izan zen hori?\nBai, 2011-12 urtean izan zen. Aramaio (Araba) eta Arrasate (Gipuzkoa) tartean dagoen Murugain herrixka ikertzera joan ginen eta 36ko gerrako lubakiak zeuden. Gauza baten bila joan eta azkenean beste gauza batekin bukatu genuen; 36ko gerrako lubakiak, gotorlekuak eta defentsa lerroak aztertzen. Hortik tira eginez beste mundu bat, beste kronologia bat deskubritu nuen. Arkeologiaren beharra beste garai batzuetara ere ekarri dugu, 36ko gerrara kasu. Gure herriaren historia ezagutzeko oso tresna baliagarria da arkeologia.\nZein proiektutan ari zara?\nMurugaingoarekin hasi nintzen eta ondoren atera zitzaidan Bilboko Artxandako 36ko gerrako beste proiektu bat. Burdin Hesiaren barruan dagoen bigarren mailako lerro bat da Artxandakoa. Bilboko Udalak eta beste erakunde batzuk badute interes bat hori argitara ateratzeko eta hortxe gabiltza. Momentu honetan bi lantalde horiek ari naiz zuzentzen. Horiek guztiek diru laguntzekin funtzionatzen dute, kulturara eta arkeologiara bideratutako diru laguntzekin.\n80 urte dira 36ko gerra piztu zela. Kosta da etapa hori aztertzea, eta hortaz hitz egitea.\nOrain arte tabu bat bezala izan da. Azken batean gerra batek irabazleak eta galtzaileak sortzen ditu, eta tabu handia zegoen horren inguruan. Nik uste dut hori guztia azaleratzen joan den heinean jendea animatzen joan dela eta esperientziak kontatzen. Era eta kolore guztietako esperientziak daude. Nik uste dut errespetu handiz entzun eta ikertu behar direla, garai hartan bizi zuten guztiek dutelako beraien bertsioa. 36ko gerrako arkeologiari esker jende asko gerturatzen zait esperientzia pertsonalak kontatzera.\n36ko gerraren kasuan, arkeologiak zein paper betetzen du?\nArkeologiarekin materialtasuna aztertzen dugu; hau da, ikusten eta ukitzen den hori azalera ateratzen dugu. Zein munizio erabiltzen zuten, janari latak, gauzak pertsonalak… Gerrako lubakietan zeuden egunerokotasun hori azalera ateratzea da gure lana; historia orokor eta ofizial hori osatzen laguntzen du. Azken batean, 36ko gerrako aztarnak mendian daude, lubakietan… horiek guztiak orbel eta sastraka artean galduta daude. Eta gure lana da hori guztia azalera ateratzea.\n«Arkeologiaren beharra beste garai batzuetara ekarri dugu, 36ko gerrara esate baterako»\n«Lubakiak ez daude ondare bezala hartua, oraindik ez daukate ondarearen babesik»\n«Munizioa, zer jaten zuten, gauza pertsonalak… azalera ateratzen ditugu»\n«Lubaki sarea guk uste baino askoz ere antolatuagoa eta hobeto diseinatua zegoen»\nLubakiak bistan uzten dituzue?\nBi proiektu hauetan lubakiak agerian utzi ditugu. Horrekin batera, kontserbazio eta errestaurazio programa batekin sendotzen ditugu aztarnak eta gero panel informatiboa jartzen dugu jendeak jakin dezan hor zer dagoen. Jendeak jakin dezan zer dagoen eta zer gertatu zen. Dena den, bada gauza txar bat: lubakiak ez daude ondare bezala hartua, lubakiek oraindik ez daukate ondarearen babesik. Horren alde gabiltza borrokan. Gure historiaren parte eta ondare historikoaren izendapenarekin, babesa izango lukete. Pinudiak edo botatzen dituztenean adibidez, ez ditzatela lubakiak aurretik eraman, gure historiaren parte direlako.\nNork eman behar du izendapen hori?\nEusko Jaurlaritzak. 1990eko Ondarearen lege bat badago, gerora berritzen joan dena, eta orain berri bat idazten ari dira. Nik uste dut 36ko gerrako arkeologiak ere tartea eduki behar duela. Oso garrantzitsua litzateke.\nLubakien araketa lan horietatik zein ondorio atera duzue? Zein munizio erabiltzen zuten?\nMunizioari dagokionean, bala zorroak aurkitzen ditugu; hau da, tiroa egin eta gero geratzen den kaskillo hori. Pilo bat aurkitu ditugu eta horietan ikusi dugu jatorri desberdinak daudela. Gehienak txekoslovakiarrak dira, Hungariakoak ere bai. Bagenekien Txekoslovakiak banatu zituela baina ez genekien hainbeste zirenik. Poloniarrak agertu dira, alemaniarrak ere bai… Testu liburuetan jartzen da Txekoslovakiako munizioa erabili zela eta guk ikusi dugu egia zela. Horrek ere badauka bere balioa: testu liburuetan esaten dena egia dela ikusten dugu.\nEta zer jaten zuten?\nAtun latak, haragi egosia, esne kondentsatua… aurkitu ditugu. Objektu pertsonalak ere aurkitu ditugu: betaurrekoak, botoiak, botaren zolak…\nDefentsa lerroei edo lubakiei dagokionean, zein ondorio ari zarete ateratzen?\nPikatxoiarekin eta palarekin egiten zituzten. Zulatzailea (zapadorea) izaten zuten lubakiak nondik nora joan behar zuten eta nola antolatu behar ziren esateko… Lehenengo Mundu Gerrako ereduak jarraitzen ziren eta gutxi gorabehera eredu haiek hartuta egin ziren hemen lubakiak. Dena planifikatuta zegoen. Hemengo lubakiak oinarrizkoagoak dira, batailak agian ez zirelako hain potenteak izan.\nAranzadi Zientzia Elkartea lan handia ari da egiten hezurdurak ateratzen eta berreskuratzen.\nEz nabil horretan. Aranzadi oso lan ona egiten ari da. Hori bai dela gizartearentzat lana egitea! Arlo pertsonal batean sartzen gara, pertsonaren duintasuna berreskuratzearen lana da hori azken batean. Hotzikara sortzen dit egiten ari diren lanak. Ni ez naiz antropologiaz arduratzen, hau da, pertsonen historiaz edo pertsonen hezurdurak berreskuratzeaz. Baina nik uste dut bi gauzek paraleloki daukatela joan beharra. Alde batetik pertsonak daude eta bestetik, objektuak eta paisaiak. Guk objektuetan eta paisaian egiten dugu lan gehiago.\nGoierrin ere egongo da zer ikertua.\nBadaukat gogoa beste leku horietan aurrera eramaten ari garen egitasmo horiek Goierrira ekartzeko. Goierri inguruan ere lubakiak egon behar dira derrigorrean: lubaki sarea guk uste baino askoz ere antolatuagoa eta hobeto diseinatua zegoen. Lan horretan lana egongo litzateke.


Bileran aurreko aktaren onarpenaz gain, besteak beste, balantze ekonomikoa, aurre-matrikulazioa, arau berriak, Diagnosi Ebaluazioko frogak eta materialen behin betiko baja eskaera izan genituen hizpide.\n2020 urteko balantze ekonomikoak aurkeztu eta onartu ziren. Bestalde, urtarrilean izandako aurre-matrikulazioaren datuak azaldu genituen. Bi urtekoen kasuan Urnietan jaiotakoen %70-75a lirateke aurrematrikulatutakoak ikastolan.\nHirugarrenez, arau berrien onarpenen inguruan hitz egin genuen. DBHko araua aukerako eta hautazko ikasgaiei dagokie. Ikasle batek ikasturte hasieran bere hautuari uko egiteko bi hilabeteko epea izango du eta jarraitu beharreko prozedurak, OOGan onartu ostean, AIAn (Antolakuntza Jardueren Araudia) txertatu dira. HH-LHri dagokionez jangelari dagokion araudia egokitzeko beharra ikusi da. Jangela ikasle eta langile asko egunero hartzen duen eremua izanik, bertan, beste eremu batzuetan bezala, elkarbizitzako arazoak sortzen dira eta prozedura berri bat zehaztu da. Hau ere, OOGko kideak onartu eta gero, AIAn txertatu da.\nBi urtez behin Hezkuntza Sailak Ebaluazio Diagnostikoko frogak egiten ditu L.H 4. eta DBH 2. mailetan. Konpetentzia ezberdinak ebaluatzeaz gain galdetegien bidez hainbat gai aztertzen dira, euskararen erabilera, eskola jazarpena,.... Kanpo ebaluazioko frogak kanpo aztertzaile batzuk pasatzen dituzte bi egunetan sei orduz. Froga hauen bidez Hezkuntza Sailak hezkuntza sistema orokorra ebaluatzen du eta emaitzak aztertu ondoren hobetze proposamenak bideratzen ditu. Ikastetxeetan ere hobekuntza plana antolatzen da emaitzen arabera. Aurten, kanpo ebaluazio hau egitea tokatzen zitzaigun, baina pandemia egoera dela eta kanpoko aztertzaileen ordez, bertako irakasleak izango zirela azterketak egingo zituztenak komunikatu zitzaigun. Klaustroan azaldu ondoren desadostasuna jaso zen klaustrokideengandik, besteak beste, irakasleentzat lan karga handitzea suposatzen duelako. Egoera honen aurrean ikastetxe ezberdinetako zuzendaritzek Sailburuordearekin harremanetan jarri gara eta hainbat komunikazio eta bileren ostean Sailburuordeak ikastetxe bakoitzaren esku utzi du erabakia. Egape Ikastolan, bai Lehen Hezkuntzan eta baita Bigarren Hezkuntzan ere, aurten Diagnosi Ebaluazio frogak ez egitea erabaki dugu.\nDBHn orain dela urte askoko eskola 2.0 ordenagailuak erabiltzen ez ditugunez zesioa egin dugu eta L.Hra pasa ditugu bertan erabili ditzaten. Horien artean batzuk hautsita, zaharkituta eta puskatuta daude eta baja emateko OOG kideen onarpena eskatu eta jaso da.\nZuzendaritza proiektuak lau urte irauten ditu eta hirugarren urte honetan, beste ebaluazioen artean, OOG kideek ere zuzendaritzak baloratu behar dituzte. Horretarako, OOG bilerak antolatuko dira: HH-LHkoa martxoaren 24an eta DBHkoa martxoaren 17an, 17:00etan eta on-line.\nL.Hko OOGko talde iraunkorra sortu behar da. Azpi-organo hau zuzendariak, irakasle batek (idazkari lana egiten duenak) eta bi gurasok osatzen dute. Eginkizuna, erabaki azkar baten aurrean prozedura arintzea litzateke. Bi guraso bolondres eskatu dira iraunkorrean parte hartzeko. Norbait animatuko balitz korreoz edo telefonoz jakinaraztea eskatu da.\nAzkenik, eraikin berriaren inguruan adierazten da Jokin Bildarratz ikastola bisitatzera etorri zela, ondoren, Gipuzkoako Hezkuntzako arkitektoarekin eta Lakuakoarekin harremanetan egon garela gure proiektua zehazten eta une honetan, pliegoak egiten ari direla. Bestalde, aipatzen dugu hilabetero udaletxean bilera izaten dugula orubea eskuratzeko prozesuaren jarraipena egiteko, oraindik ez duelako udalak eskuratu. HH-LHko guraso batek aipatzen du Hezkuntza legebiltzarkide guztiak etorri izana azpimarratzekoa dela, Legebiltzarrean legez-bestekoa aurkeztu zutela eta prozesuaren azkartzea honen ondoriotzat ikusten duela eta ez hainbeste Hezkuntza Sailburua etorri izanarena.


Nire ehunak bereizten ditut - BilTaGarbi - EUS\nArrazoin ezberdinengatik, gehiago erabiltzen ez dituzun jantziek zure armairuak betetzen dituzte : urdina ez duzu gehiago maite, zure haurrak bapatean haunditu dira… Aholkulariek dioten bezala, ongi janzteko, armairuan zer duzun argi izan behar duzu. Beraz erregularki bereizi eta gehiago erabiliko ez dituzun jantziak eman itzazu.\nUrtero, 2,5 miliar ehun, jantzi eta oinetako salgai ematen dira. Hauek 600 000 tona dira, eta 9,2Kg urte eta jendeka.\nZein dira ehunak ?\nJantziak (gizonezkoak, emakumezkoak, haurrak)\nZapatak (pareetan eman)\nEhunekin zer egin ?\nAterabide desberdinak eskuragarri :\nPosibilitate desberdinak horien emateko: karriketan atsematen diren edukiontzietan, hondakindegietan, gizarteratzearen alde lanean ari diren erakundeek jasoko dituztenak, karitatezko elkarteak eta elkartasunezko ekonomia soziala daramaten enpresetan.\nGaner huste, internet edo denda berezietan saltzen dituzu.\nBeste gauza batzuen kontra trukatzen dituzu.\nZein dira ehunen emateko kontutan hartu behar diren segurtasun neurriak ?\nHezetasunaren aurka babesteko, zaku itxietan eman. Kartoinetan edo nahas mahas ez sekulan utzi.\nEhun guziak garbituak izan behar dute. Tinduz, grasaz edo disolbatzailez zikinduak direnak ezin dira birziklatu.\nEuritakoak ez eman zaharkituak badira, inork ez baititu jantziko eta ez baitira birziklatzen.\nZer bilakatzen dira ehunak ?\nBizi berri bat aixtur kolpe batez.\nEhunak trapuak bilakarazi: mihiseak ezin hobeak dira lehioen garbitzeko, trikotak bikainak dira altzarien arraberritzeko.\nJantziak sareztatu: oihal zati eder batekin jantzi zuloduna konpondu dezakezu.\nBizi berri bat beste norbaitek erabiliz.\nEstatu onean diren ehunak oraindik baliagarriak dira (eman, trukatu, saldu…)\n2. soluzioa birziklapena\nItxuragabetuak, urratuak… zure ehunak ez dira horrela erabiltzen ahal. Birziklatzen ahal dira. Moketak eta tapizen egiteko lehen ekaia bilakatzen ahal dira. Trapuak egiten ahal dira eta erainkinendako isolagailuak (termikoak eta akoustikoak) egiten ahal dira. Azken egin mode hau, Le Relais, Emmaüsen partaideak du asmatu.\nGehiagoren jakiteko www.lafibredutri.fr\nBizi ainitz jantzientzat !\njadanik tixerta zaharrak zakuz eraldatu dituzu? Errexak diren 6 etapaz, zure jantzier bigarren bizitza bat nola emaiten ahal den ikusi. ‘Récup” zaku bat nola egin ikasteko klikatu HEMEN.


Monobolumena | Kultura | Berria\nBERRIAko kazetaria eta idazlea da Iñigo Astiz (Iruñea, 1985). Baita hondakinak ere poema liburua (2012, Susa), Kixotenea kronika (2011, Elkar) eta Ez duzu abusatuko saiakera lana (2017, Elkar), argitaratu ditu orain artean. Sylvia Plathen Ariel eta beste poema batzuk euskaratu zuen 2013an (Denonartean).\nPresaka zebilen eta ez zen aldaketaz ohartu, harik eta autoaren eserlekuan eseri, eta pedalak ohi baino urrunago zeuzkala igarri zuen arte; ez urrunegi ere, baina bai pixka bat urrunago. Renault. Ez zuen denborarik ongi begiratu, eta konprobazioak egiten hasteko, baina ez: hura ez zela bere autoa: berak Fiat Punto zahar bat zeukan, anaiarena zen berez, baina berak erabili ohi zuen. Gidatzen ari zena Renault bat zen, ordea. Monobolumen bat, gainera. Martxekin asmatzea ez zitzaion gehiegi kostatu; bere autoan baino gogorxeago zeudela sumatu zuen, baina horren jakitun balitz bezala jokatzen zuten bere muskuluek, eta ez zen askorik entretenitu erretrobisorea egokitzerakoan zintzilik ikusi zituen pinu itxurako anbientadorearekin eta familia argazkiarekin, nahiz eta berak ez zuen sekula izan pinu itxurako anbientadorerik autoan, eta are gutxiago familiarik. Presak zeraman aurrera.\nOrdurako hasia zen bere buruari galdetzen ea nola sartu ote zen hain leun berea ez zen auto horretara, ez baitzuen gogoan atea behartu behar izan zuenik. Zuzen zihoan ezezagun zitzaion helmuga baterantz. Ez zuen ulertzen nola, baina bidegurutze bakoitzean argi izaten zuten bere keinuek zein norabide hartu behar zuen. Baina bitxiena zen berak dena onartzen zuela; nondik zetorkion oso ongi ulertzen ez zuen naturaltasun batek gidatzen zituen bere keinuak. Ohartzerako autopistan aurrera zihoan, sekula erostea bururatuko ez zitzaion jazz edo blues moduko disko bat entzuten eta, are, baita, tarteka, bere baitarako melodiaren zatiren bat xuxurlatzen ere.\nHirira heltzerakoan, ezagutzen ez zuen pertsona bat agurtzeko bozina jotzen ikusi zuen bere burua. Haren izena ere oihukatu zuen erabat propio sentitu ez zuen ahots batekin. Eta, halere, ez zen izua sentitzen zuena, ordea, poz bare moduko bat baizik; batez ere, gizon ezezagun hark ere agur eginez erantzun zionean. 40 bat urte izango zituen gizon hark eta ikusten zitzaion burusoiltzen hasia zegoela korrika egiteko zeraman biseraren azpian. Lagunak zirela argi zegoen, baina hartu-eman labur horretan oinarriturik, ezin izan zuen jakin zerk lotzen zituen. Lankideak? Bazitekeen, baina ez zuen gogoan gizon hura sekula ikusi izana.\nKilometro batzuk egin ostean, bigarren ilaran geratu zuen autoa kiroldegi moduko baten aurrean, gisa berean aparkatutako beste marka eta neurri batzuetako monobolumen batzuen parean, eta hor egon zen tartetxo batez. Auto haien neurri eta egokierak konparatzen jarri zenerako, kiroldegitik ume sorta bat ikusi zuen korrika ateratzen, eta normaltasun osoz onartu zuen haietariko bi, bikiak, patinetan bere autoraino irristean iritsi, atea ireki, masailean muxu bana eman, eta, autoa martxan jarri ahala, entrenamenduari buruzko zehaztapenak ematen hasi izana, guzti-guztia izotz pistetako dantzariek beren jauzi eta bueltekin marrazten dituzten mugimendu bakar eta leun horietako baten parte izan balitz bezala, eta berak koreografia haren jario naturalaz gozatzea beste aukerarik izango ez balu bezala.\nNonbait, Aitor izeneko bikiak errieta moduko bat izan zuen Mikel izeneko beste mutil batekin, eta, kontatzen zuenagatik, bazirudien Mikel hura taldeko liderra-edo zela. Beste bikiak behin eta berriz errepikatzen zuen Aitorrek ez zuela ezertxo ere egin, eta, benetan, Mikel izan zela, argi eta garbi, falta egin ziona pilotaren bila joan ere egin gabe. «Bere kontra joan da, aita». Autoa martxan zela, atzeko eserlekuetatik mugitu beharrik gabe joan ziren umeak beren hockey makil, patin eta motxilak autoaren maleteroan uzten, eta entrenamenduko sesioari buruz azalpen gehiago ematen jarraitu zuten. Bera, ordurako hain zegoen bere izaera berri hartan murgildurik, inpresiorik ere ez ziola egin bere bizitzan lehenengoz ikusten zituen ume ezezagun haiek aita izendatu izanak. Une hari zegokionez, argi zuen: aita zen, edo behintzat, aita balitz bezala jokatzera bultzatzen zuen giroak edo aireak, edo presak. Dutxatu ote ziren galdetu zien, izerdi hezetan zirela igarritakoan. Eta hori egiterakoan ere, ez zuen bere keinuen aurkako erresistentziarik sentitu: «Hurrena dutxatu zaitezte, bale?». Errepidean ezkerrerantzako errebuelta luze bat hartzeko bolantea leunki biratu ahala, harrigarriki eroso zihoakion dena, eta halako harrotasun bat sentitu zuen gidatzen zuen monobolumenaren kalitateagatik, ziur baitzegoen itxuraz antzekoak izanik ere, kiroldegi atariko gainontzeko autoek ez zutela bereak besteko erosotasunik eskaintzen bihurguneetan.\nUrbanizazio moduko batera sartu, eta instintuz jakin zuen zer etxeren aurrean geratu. Patroi berean eraikitakoak ziren etxe guztiak, eta berdin-berdinak iruditu zitzaizkion denak, baina haietako batera eraman zuten bere mugimenduek zuzen. Agur muxua haurrek, nor zen ere ez zekien Mireiaren urtebetetzean ongi portatzeko berak, eta agur bat gero autoa itzali ere egin gabe etxeko atarira azaldutako emakumeari. Sartzeko keinua egin zion eskuaz hark, baina ezetz buruarekin berak. «Presa daukat», markatu zituen hitzak ezpainekin, ahoskatu ere egin gabe, eta hatzaz erlojuari keinu egin zion, enfasi modura. Eta martxan berriro, oraingoan, hiri kanpoaldeko gune industrial baterantz, bertan autoa aparkatzera. Maniobrarik egin beharrik gabe utzi zuen Renault monobolumen ezin berriagoz osatutako ilara baten erdian jadanik bere sentitzen zuen autoa, motorra itzali, autotik atera, eta autoa gelditu duenetik beregana gerturatzen ikusi duen trajedun gizonarrengana jo du zuzenean berak. Berehala errekonozitu du autora gerturatuzerakoan.\n- Erosoa, ezta? Oso espaziotsua da. Leuna. Oraindik akaso ez duzu igarriko, gazte-gaztea zarelako, baina eskertuko duzu hori umeen extra-eskolarrekin hasten zarenean... Denborarekin pentsatu behar dira gauzak. Bulegoan eta sinatuko ditugu paperak orduan? Zu aurretik, mesedez. Ez dakit esan dizudan baina nahi bazenu, epeka ere ordain dezakezu.


IGARRI MIGARRI JOKO\nEuskarazko jolasa. Hiru jolas: ahoz azaldu, mimika egin, eta marraztu. Karta bakoitza lau hizkuntzatan idatzita dago (60 karta, dadoa, eta harea erlojua). Euskaraz, gaztelaniaz, frantzesez, ingelesez.\nJolas bikaina da hiztegia hainbat hizkuntzatan ikasteko, gorputz-adierazpena, ahozko esposizioa eta marrazketa lantzeko. Gainera, talde-lanaren alde egiten du.\n7 urtetik aurrera gomendatutako jokoa.\nEuskarazko jolas gehiago Gasteizko Astrolibros eta www.astrolibros.com liburudendetan\nLETRAK HITZ JOKO\n42,00 € Price


HABE IKASBIL: Arte prerromaniko asturiarra\nArte asturiarra hiru zatitan banatzen da:\n1. Alfontso II.aren garaia (791-842). Eraikuntzarik esanguratsuenak Oviedoko Ganbara Santua eta San Julian de los Prados eliza dira.\nGanbara Santua Toledotik ekarritako erlikiak gordetzeko eraiki zen, bisigodoen erresuma erori ondoren. Ganbara honen egiturak Santiago Konpostelakoan Mateo maisuak eraikitakoaren antza du. Bertan gordetzen dira Agaten kutxa, Garaipen gurutzea eta beste zenbait luxuzko artelan.\nSan Julian de los Prados edo Santullano prerromaniko estiloko erakinik handiena da. Elizak Erromako basiliken oinplanoa du. Hiru nabe ditu eta nabe nagusian erregearen tribuna. Erdi-puntuko arkuak ditu. Sabaia egurrezkoa da eta elizaren sarrerako zutabeak marrazki geometrikoekin. Hormetako eta gangetako pinturak oso interesgarriak dira.\n2. Arkitektura asturiarraren eraikinik ederrenak Ramiro I.aren (842-850) aginte garaikoak dira: Narancoko Santa Maria eta Lilloko San Migel, eta Lenako Santa Kristina elizak. Lehenengo biak egile berarenak dira. Biak Oviedo hiriaren gainean, Naranco mendiaren maldetan, elkarrengandik oso gertu.\nNarancoko Santa Maria eraikina erregearen udako jauregia izan zen, eliza izan aurretik. Lauki zuzeneko oinplanoa eta bi planta ditu. Goiko gela handiaren bi ertzetan begiratoki ederrak. Kapitel batzuk korintio estilokoak dira eta besteak soka edo kordoi irudiekin apainduak.\nLilloko San Migel eliza\nLilloko San Migel elizak ere planta basilikala du. Bere diseinua oso estilizatua da. Leihoetan harrizko saretak ditu, batzuk jatorrizkoak eta besteak XVII. mendean elizaren zatia erortzean berritutakoak. Sarrerako atearen janbetan bizantziar estiloko erliebe bikainak. Barruko hiru nabeen arteko arkuetan soka edo kordoi diseinuak.\nPola de Lenakoko Santa Kristina elizaren ezaugarririk garrantzizkoena barruko nabe bakarrean duen ikonostasia edo hiru arkuko egitura da. Estribo handiak ditu kanpoaldean, Lilloko San Migel elizak bezala.\nPola de Lenako Santa Kristina eliza\n3. Alfontso III.aren erregealdian (866-910) Valdedioseko San Salvador eliza eraiki zen. IX mendearen bukaerakoa da. Kanoi-ganga eta hiru zatiko burualdeak ditu.\nErresuma izatetik Printzerri izatera pasatu zen hiriak garai bateko eta gaur egungo eraikin interesgarriak gordetzen ditu.\nIruñea-Najerako erresuma eta Santa M. La Real monasterioa\nNaxara hitzak haitz artean dagoen tokia esan nahi du. VIII. mendean musulmanek hiriari jarritako izena da.\nLuis de Morales Bilboko Arte Ederren Museoan\nLuis de Morales 1520. Herritarrek, "El Divino" izengoitia jarri zioten oso mistikoa zelako.


2021-08-16 Chía-tik Sahún mendatera goaz, bertan gaua igarotzeko asmoz. Semearen denda txiki bat hartu dugu, eta aspaldiko partez, dendan egingo dugu lo..., beno ahalegindu. Eristeko tontor bat aspaldi daukagu eginda, hegokoa, eta beste biak falta zaizkigu.\nBenasque aldera daukagun panorama. Aurten ari gara inguru hau zapaltzen, eta ez da izango azkena.\nMendatetik gertu dagoen Cerro Marradetas taberna-aterpea. Ez genekigun martxan zegoenik, bestela bertan egingo genuke lo, toki oso lasaia baita, baina denda ekarri dugunez ez gara hemen geratuko.\nBaina trago bat edan dugu, aurrean daukagun panorama dastatzen.\nIlundu baino lehen jarri dugu denda. Atzean, bihar zapalduko ditugun eremuak ikusten dira.\nIlunabarra Maladeta-Maldito-Aneto-Tempestades-Margalida mendilerroan. Toki paregabean gaude.\nIlargia daukagu lagun.\nLasai, azkenengo eguzki-izpiekin. 2025 metrotara gaude.\nEguzkia Perdido eta Sororeen atzean izkutatzen.\nSestrales eta Añisclo inguratzen duen mendilerroa ilunabarrean. Bederatziak baino lehenago dendan sartu eta goizeko 5,30ak aldera altxatzeko asmoz lo apur bat egiten saiatuko gara.\nHURRENGO EGUNEAN (Abuztuak 17)\nDenda jaso, gosaldu eta goizeko 6etan hasi gara ibiltzen. Barbarisa haranera goaz, pistatik behera jetsi gabe. Bide gogorra iruditu zaigu, igoera eta jetsiera askorekin. Aurrean Picos del Sen, Eriste Sur, Tuca de Bagüeña,...\nBarbarisa-tik erortzen diren urjauziak ditugu aurrean. Beraien ondoan elkartuko gara behetik datorren bidearekin.\nEa ordubete kostatu zaigu haranetik datorren bidera heltzeak. Orain lakuetara igoko dugu.\nInguruko mendiak Barbarisa lakuaren uretan erreflexatuta (2305m). Ea bi ordu behar izan ditugu eta altuera oso gutxi irabazi.\nLakutik eskuinera hartu dugu. Ribereta lepora igotzen. Aurrekoan egon ginenean hemen, lakuaren ezkerretik igo eta Paso de la Gralla-tik heldu ginen Hego Eriste tontorrera.\nRibereta lepoa atzean utzi dugu eta zeharkaldi luzea daukagu Bagüeña-ko tontorren azpitik. Eremu gogorra ibiltzeko eta bakardadea galanta. Tontor hauetara oso mendizale gutxi hurbiltzen da.\nBagüeña eta Comolojuana mendiek osatzen duten zirkoan. Hemendik aurrera dena harria, eremu gogorra. Hemen, erditik igoko dugu eta ondoren eskuinera goian antzematen den lepoa hartzera.\nComolojuana-ren "sorbalda"-ra heldu gara eta aurrean ditugu hiru Eristeak. Ezkerrekoa igota daukagu, eta gaurko helburua beste biak igotzea da. Baina azkenean erdikoa egin eta bestea utziko dugu. Kokoteraino jarriko gara hainbeste harkaitz eta harrirekin.\nBagüeña-ko lakuak apur bat samurtzen dute inguru gogor hau. Lakuaren gainean Forquetak eta Espadas-Posets mendilerroa.\nEriste Handia. Ezkerreko bretxara igo behar da, harritza labainkor eta gogorra gaindituz.\nHormara hurbiltzen. Gogorra egiten ari zaigu mendia. Adinaren kontuak izango dira...\nIpar Eristea edo Beraldi tontorra. Beste baterako ??? geratuko da. Gaur Handiarekin nahikoa eta soberan daukagu.\nEzkerrean hego Eristea geratzen da. Hau, hortik daukagu igota, Gralla igarobidea gaindituz.\nGoiko bretxara igotzen. Trepada erraza baina harri solte askorekin. Kaskoak jarri ditugu.\nAzken zatia, bretxatik gora. Ez da zaila, baina oso adi ibili behar da.\nTontorretik gertu dagoen plaka.\nGRAN ERISTE (3053m). Ea sei ordu kostatu zaigu eta nekatuta heldu gara. Atzean, Espadas-Posets. Hemen erabaki dugu Ipar Eristera ez joatea. Beste mendizale bat bakarrik ikusi dugu Hego Eristera zihoala.\nLenés lakua eta Viadós aldea.\nEguraldi aparta daukagu eta ezkertzen da, lasai ibiltzeko gutxienez. Espadas-Posets ertza atzean. Hor ere duela urte asko ibilita gaude.\nAlba-Maladeta-Maldito-Coronas-Aneto-Tempestades-Russell mendilerroa. Zenbat hirumilako?\nEspadas-Posets. Ah ze oroipenak!\nAurrean Punta Suelza, eta atzean, ezkerretik hasita, Sororeak-Marboré, Astazou, Argualas-Garmo Negro-Infierno, Vignemale, Robiñera.\nMillares lakua eta Viadós aldera dagoen kromatismo minerala.\nHego Eristea eta Comojuana, Chía mendikatea ondoren eta Cotiella aldea atzean, eskuinean.\nBagüeña-ko lakuak eta Tuca de la Llantía, Pleta de la Val eta Cerler atzean.\nPerdiguero erraldoia eta Boum eskuinean.\nGoiko tximinia jeisten. Jetsiera luzea geratzen zaigu.\nHau da terrenoa. Bertikala eta erabat deseginda.\nHormaren azpiko harritzan. Hau oraindik gogorragoa da. Tontorra goian.\nComolojuana mendia eta, ezkerrean, gainditu behar dugun "sorbalda". Pasabide bat dago antzematen den biratik. Mugarriak ondo jarraitu behar dira.\nHau da pasabidea. Trepada txiki bat geratzen zaigu. Atzean, Hego Eristea eta Eriste Handia.\nHiru Eristeak. Itzuliko ote gara inoiz falta zaiguna egitera??? Gaur behintzat gogoak joan zaizkigu.\nLaku txikiak bide ondoan. Aneto aldea atzean.\nBarbarisa lepora heltzeko zeharkaldian.\nBarbarisa lakuak eta Sen gailurrak.\nBarbarisa lakua. Bere ertzean geratuko gara, oinak busti eta zerbait pikatzeko. Atseden apur bat. Hemen ez dago jendetzarik. Bi pertsona bakarrik daude.\nBarbarisa sakana. Utzi dugu behera dihoan bidea eta zeharkaldi latza berriz Sahún mendatera joateko.\nUrjauzi dotorea sakanean. Hemendik kotxera Sahún mendatean. Azkenean hamar ordu egin ditugu guztira eta paliza ederra hartu dugu. Baina ezin gara kexatu... ondo bukatu baitugu. Orain Plan-en hidratatu eta Tramacastillaruntz lasai, bidean afalduta.\nEtiketak: Pirinio Huesca, Zentral


EAJ-PNV usurbildarren ongizatearen eta bizikalitatearen alde lan egiteko helburuarekin aurkezten da - Gipuzko Buru Batzarra\nEAJ-PNV usurbildarren ongizatearen eta bizikalitatearen alde lan egiteko helburuarekin aurkezten da\nUsurbilgo EAJ-PNVk datozen udal hauteskundeetarako hautagaitza aurkeztu du “usurbildar guztien ongizatearen eta bizi kalitatearen lan egiteko helburuarekin”.\nJosune Urkola zerrendaburuak honokoa adierazi du: “aniztasuna errespetatuz eta partekatutako lan baten bitartez guztiontzako Usurbil bat egiteko borondateak, ilusioak eta gogoak batzen gaituen taldea gara”.\nHorrela esan du “ia hiru hamarkada ezker abertzalearen gobernuaren ondoren Usurbilek bultzada handi bat eta Foru Aldundiarekin eta Eusko Jaurlaritzarekin lankidetza akordioak behar ditu herri modernoago bat lortzeko”. Ildo honetan aurreratu du “bi erakunde hauekin harremanak lehenetsiko ditut Usrubilgo sarrera biribilgune baten bidez berrantolatzeko eta herrian eskola publiko bat izan dezagun eraikitzeko beharrezko lur zorua jarriaz”.\nUrkolak iragarri du bi proposamen hauek datozen egunetan usurbildarren etxeetara helaraziko den EAJ-PNVko programaren hamar ekimenetan jasotzen direla.\nJosune Urkolarekin batera Mirari Azurmendi, Carlos Perez, Andoni Atxega, Lourdes Jauregiberri, Agurtzane Egibar, Mª José Ibargoyen, Juan Mari Zubiria, Juan Gorostidi, Esteban Goenaga, Miren Elisabet Ezenarro eta Joseba Iñaki Illarramendik osatzen dute hautagaitza.


Zuhaitz landaketa burutu du Udalak herriko ikastetxeekin basoen astearen baitan - Beasaingo Udala\nZuhaitz landaketa burutu du Udalak herriko ikastetxeekin basoen astearen baitan\nArgitaratua: 18 Martxoa 2021\nSagastiguti parkean zuhaitz landaketa burutu da orotara bost ikastetxeek eta Udalak 11 zuhaitz landatuz\nIngurumenaren aldeko kanpaina ezberdinen baitan burutu dute elkarlanean Udalak eta udalerriko bost ikastetxeek zuhaitzen landaketa Sagastiguti parkean. Honela hamar haritz-landare eta haritza landatu dituzte Leire Artola alkateak eta Andramendi ikastola, La Salle, Murumendi, Alkartasuna lizeoa eta Txindoki institutuko ikastetxeetako ordezkari izan diren irakasle eta ikasleek.\nBasoaren astean basoak ernetzea helburu\nBeasaingo ikastetxeek Eskola Agenda 2030aren barruan aurtengo ikasturtean “Basoa ernatzen” proiektua lantzen ari dira. Martxoaren 21ean Basoen Nazioarteko Eguna izango dela eta Beasaingo ikastetxeak Basoaren astea ospatu dute Gipuzkoako beste udalerrietako 50 ikastetxerekin batera. Honela bada ospakizun horren barruan eta Udalaren laguntzarekin, Ingurugela ingurumen zentrotik helarazitako 10 haritz landare landatu dituzte aipaturiko proiektuaren barruko ekintza sinboliko moduan.\nUdala "Zuhaitz bat Europagatik" ekimenean\nBestalde, Beasaingo Udalak “Zuhaitz bat Europagatik” (#UnárbolporEuropa) ekimenean parte hartu du eta haritz bat landatu du Sagastiguti parkean.\n#UnArbolPorEuropa-k inpaktu globaleko ekintza lokal bat sustatzen duen kanpaina bat da. Kanpainaren helburua ahalik eta Udal gehienek bat egitea da 2021eko ekainaren 5a, Ingurumenaren Nazioarteko Eguna baino lehen.\nKanpaina honen barruan haritz bat landatu dute Leire Artolta alkateak, Udaleko zerbitzuburuak eta langileek eta ondoren, zuhaitzaren inguruan Udaleko eta ikastetxeetako parte hartzaile guztiek argazkia atera dute.


Elizbarrutiko Artxiboaren ibilbidea, 1862. urtean hasten da Gasteizko Elizbarrutiaren sorrerarekin. Pio IX Aita Sainduak 1861.eko irailean emandako In Celsissima Eraikitze Bulda delarik bere lehen dokumentua. Bulda hau 1862. eko apirilaren 28an Arabako zaindaria den San Prudentzioren egunean bete zen sortze-dekretu baten bitartez.\nHala ere, Artxiboko dokumentazioaren gehiengoa data horren aldez aurrekoa da. Dokumenturik zaharrena 1222. urtekoa dugu, Gasteizko Santa Maria Katedraleko Batzarre Fondokoa. Dokumentu honek Armentiako Kolegiataren izateari buruzko testigantza ematen digu, nola IX mendean, Kolegiata hau Calahorrako Gotzaindegian sartuta zegoen, Fortunio II Gotzaia, 1087. urtean hil eta Gotzaindegia desagertu arte. Ondoren Calahorrako Pastoralgoan mugatua gelditu zen.\n1862. urtean Gasteizko Elizbarrutia sortzeko, Calahorrako Elizbarrutitik Araba, Gipuzkoa eta Bizkaiako lurraldeak bereiztuko ziren. Era berean, zibilez Gipuzkoari dagozkion lurrak kentzen zaizkio Nafarroako Elizbarrutiari. Arabako kasuan, Burgos-eko Artzapezpikuaren menpe zeuden Valdegovia eta Salinas de Añana eskuratuko dira eta Santanderrek, Artziniegako Artzapeztegia utzi beharko du.\nNahiz eta Elizbarrutiaren Erekzio Buldak dokumentu guztien lekualdaketa aurreikusi, momentuko egoerak ezinezkoa egin zuen Calahorra, Santo Domingo de la Calzada eta Iruñeatik dokumentu guztiak ateratzea eta gaur arte aurreko tokietan aurkitzen dira.\nPio XII. Aitasainduak Quo commodius buldaren bitartez 1950. uztailaren 1ean Euskal lurraldea Bilbo, Donostia eta Gasteizeko hiru Elizbarrutietan banatzen ditu, Arabari Trebiñu-ko Konterria (Burgos) eransten zaiolarik. Ondorioz, dokumentuen parte bat beste bi egoitzetara lekualdatzen dira.\nVictoriensis et Calagurritanae de limitibus 1951. urteko dekretuaren bitartez gaur egungo Arabako Elizbarrutiaren behin-betiko mugak jarriko dira. 3.283 Km 2 -kin Arabako probintzia guztia, Urduña (Bizkaia), Trebiñuko Konterria, La Puebla de Arganzon (Burgos) eta bere parrokiak hartzen ditu.\n1969. uztailaren 31an Francisco Peralta Ballabriga Gotzaiak, Elizbarrutiko fondoen batze, antolakuntza eta deskribapena bermatzeko, Gotzai-kurian, Elizbarrutiko Artxibo Orokor bat sortzeko oinarriak jarriko ditu dekretu batean. Elizbarrutiko ondare dokumentalaren ikerketa errazteko, lurralde guztiko parrokietako fondoak Elizbarrutiaren Artxibo Historikoan batzeko lehen pausoak emango dira. Era berean, dokumentuen kontserbazio eta zaintza baldintzak hobetu eta deskribapen tresnak landu nahi dira. Gaur egun plan honi parrokien %95ak erantzun dio.\n1977. urtean, Genealogi ikerketen gorakadak jatorrizko dokumentuengan eragin zezakeen hondamena aurreikusita, Utah-ko Genealogi Elkarteak, sakramental liburuak mirofilmatzeko aurkeztutako proiektua onartu zen. Proiektuak, mota honetako liburuen kontsulta, mikrofilma irakurtzeko apariluen bitartez egitea bideratuko du.\n2000. urtean Euskal Elizbarruti eta Euskal Autonomi Erkidegoko gobernuaren artean sinatutako lankidetza-hitzarmenak, etorkizunean digitalizatutako irudiak liburu hauterako sarbide izatea eta deskribapen tresnak nazioarteko artxibistika arauetara ISAD (G) eta ISAAR (CPF) egokitzea lagunduko du.


abendua 2017 - MAIDER ALZAGA\nHasiera / 2017 / abendua\nZozketa eta deskontu kupoiak gure online dendaren urteurrena ospatzeko\nGure urteurrena ospatzen ari gara! Gure online dendak urtebete egin du eta data berezi hau ospatzeko sorpresa batzuk prestatu ditugu. Espero dugu zuen gustokoak izango direla! www.maideralzaga.com-ek urtetxo bat bete du. Ilusio, lan eta esfortzu handiko lehen urtea izan da eta zuek guztiokin ospatzeko eta zuen


GARBERAK HARTUKO DITU 57 JAZZALDIAREN 10 KONTZERTU | Jazzaldia\nBy jazzaldia 14/06/2022 Berriak\nDonostiako 57 Jazzaldiak doako 10 kontzerturekin zabaldu du bere programazioa. Garbera merkataritza-gunean eskainiko dira, eta bi agertoki izango dira bertan, bata barnealdean eta bestea aire zabalean. Egun bakoitzean, 12:30ean, Txikijazz kontzertu bat eskainiko da familia osoarentzat. Arratsaldez, 20:00etan, beste emanaldi bat eskainiko da egunero, eta horrela gozatu ahal izango dugu Donostiako 57 Jazzaldiaren programazioa zabaldu duten 5 taldeez.\nNabarmentzekoak dira aire zabaleko agertokian izango diren emanaldiak: Ural Thomas & The Pain, uztailaren 22an, eta Monophonics, uztailaren 23an. Monophonics Estatu Batuetako soul banda onenetako bat da zuzenekoetan; bere soinua atenporala da, soul, funk eta rock psikodelikoa uztartzen dituena. Ural Thomas soularen aroko jarduneko abeslari onena da; artista gailen ugariekin aritua, James Brown, Stevie Wonder, Otis Redding eta Etta Jamesekin, besteak beste, mito honek generoaren urrezko garaira eramango gaitu.\nGarberako gerente Nuria Vegasen hitzetan: “Garberan apustu egiten ari gara jarduera kultural gehiago ekartzeko, betiere dagoeneko hirian egiten den horretan parte hartuz, uste baitugu hemen ekitaldi ugari egiten direla, izen handiko profesionalekin, esaterako Jazzaldiarekin, bikain antolatuak”.\nShare the post "GARBERAK HARTUKO DITU 57 JAZZALDIAREN 10 KONTZERTU"


Albisteak - Enpresaren berriak\nMotozikleta motorraren industriaren merkatuaren potentziala ezin hobea da, aukera bikainak sortuz\nTxina munduko erroi ekoizle garrantzitsuenen mailan sartu da, baina indar orokorraren eta garapen mailaren ikuspegitik, Txinako per capita urteko motozikleta erroien ekoizpena nazioartean garatutako herrialdeen 1/5 inguru da eta motozikleta erroi gehienak dira. oraindik nazioartean C mailako maila gainditu gabe, Txinako kateen nazioarteko merkatu kuota% 4,5 ingurukoa da, beraz, Txina urrun dago munduko potentzia sprocketen artean sartzetik. Hori dela eta, Txinako erroiluaren industriaren garapenaren norabide nagusia erroilua ekoizten duen herrialde batetik errekako potentziara igarotzea eta berezko ezaugarriak dituen industrializazio bide berri bat hartzea da.\nNahiz eta nazioarteko merkatuan faktore ziurgabeak eta ezustekoak izan, munduko automatizazio industrialaren etengabeko garapenarekin eta berrikuntzarekin, erroi produktuen eskaera gero eta handiagoa izango da. Batez ere, erroiak lan asko erabiltzen duten produktuak dira. Munduko kontratazio metodoa hartzen du edo garapen bidean dauden herrialdeetako produkziora pasatzen da eta erroia txinatar produktu tradizionala da. Oraindik abantaila lehiakorra du garapen bidean dauden beste herrialdeekiko, eta horrek aukera eta garapen espazio berriak ekartzen dizkio Txinako erroilari esportazioak gehiago zabaltzeko. Gaur egun, erroi merkatua hiru mailatan banatzen da: baxua, ertaina eta altua, oinarrizko joera erakusten du "maila baxuak eskaera du, maila ertainak goxotasuna du eta maila altuak itxaropena du". Hala ere, Txinako erroia oraindik ez da maila altuko merkatuan sartu.\nSprocket industriaren garapenak historia luzea du eta gaur egungo garapen aurreikuspenak ere oso zabalak dira. Erroi-industriaren garapen orokorretik aurrera, erroi estandarra apurka-apurka murrizten joango da eta merkatuaren eskaria gutxituz joango da; erroi ez-estandarra Produktuen eskaera eta erroi osoaren merkatu-kuota nabarmen igoko dira. Esan behar da estandarrak ez diren erroiak erroi produktu osoaren garapen norabidea direla. Merkatuko potentziala handia da eta garapen-aukera zabalak ditu. Aldi berean, gerriko gurpila sinkronoak gerriko gurpilaren transmisioaren abantailak eta erroi transmisioaren ezaugarriak dituelako, kate transmisioko produktu guztiaren gerriko txirrika sinkronoaren merkatu kuota asko handituko da eta bere garapen aukerak ere oso baikorra izango da. Merkatuaren potentziala ezin hobea izango da.\nEstandarrak ez diren piñoi eta gerriko gurpil sinkronoek etorkizuneko garapen norabidea eta garapen joera orokorra adierazten dituzte piñoi eta transmisioko beste pieza batzuen produktuen serie osoan. Merkatuan duten potentziala nahiko handia da eta garapen-aukera oso zabalak ditu. Koroa oso erabilia da kimika, ehungintzako makineria, elikagaiak prozesatzeko, tresneria, petrolioa eta beste industria batzuen transmisio mekanikoan. Koroaren prozesatze metodoa tenplatzea da eta gainazala belztu egiten da. Abiadura-erlazioa txikia denean, hortz handiko zenbaki-erroi bat erabiliz i loturaren biraketa-kopurua, katearen trakzio-karga eta errodamenduen karga asko murriztu daitezke. Burdinurtuzko erroiak zehaztasun txikiko eskakizunak edo forma konplexuak dituzten erroietan erabiltzen dira batez ere, eraztun erroien fabrikazioan adibidez. Hori dela eta, sprocket industriak aukera zabalak ditu garapenari eta aplikazioari dagokionez.\nGeruza karburatuaren fluxuaren prozesuaren analisia ...\nTratamendu termikoa estresa eta sailkapena ...\nShimenqiao herria, Renqiu hiria, Hebei probintzia, Txina


Denda zaiñak zurturik\n- gureko kañau bere\nez da laura eltzen.\n2. 1900-1939 gipuzkera literatur prosa a ipuiñak 0222\n3. 1969-1990 euskara batua poesia gand uda 0120\n- Norat hoa? diotsa gogor bezain larri\nA. EFEk entzumena zurtu dionari.\nSantxok, ez galdetu ta ez pentsatzen jarri,\nitsumustu bizian darraio jaunari,\nnola herri santxoak txandako bluffari.\n4. 1969-1990 gipuzkera ikasliburuak bizi oeo/5 0013\nLandareek, abereek arrituta uzten gaituzte; txindorrien, erleen lanak zurtuta.\n5. 1991> bizkaiera antzerkia larrak 0122\nOingoxe emoiagazko txerea egin dautsazue nire lagun yatorrari, ta orrez ganera, gerorako aurreztik iragarri dautsazue tahnetza ta erregetze-itxaroa, eta onako guzti onegaz sorturik eta zurturik gelditu dala dirudi.\n6. 1991> euskara batua literatur prosa i. ruiz 00211\n7. 1991> euskara batua literatur prosa p. diez de ulzurrun 00055\nEta han goian bizi diren herriek igarotzen ikusten dute, zurturik eta liluraturik.\n8. 1991> euskara batua saiakera-liburuak p. sudupe 00007\nBitartean ontziko atzerritarrak mira eginik, hizkuntza ezezagunean entzuten zituztelako, eta eskifaiako marinel euskaldunak zurturik, euren kapitain ardurenik lehor eta larderiatsu agertzen zena ontzi-bizkarra zapaldu orduko, hain amultsu eta abegikor sumatzean.


Georges De Rham - Wikipedia, entziklopedia askea.\nGeorges De Rham (Roche (Vaud), 1903ko irailaren 10a - Lausana, 1990eko urriaren 9a) suitzar matematikaria izan zen. Bere bizitzako urte gehienak Lausanan eman zituen arren, atzerriko unibertsitate askotako irakasle bisitaria izan zen. Matematikan ekarpen garrantzitsuak egin zituen, De Rhamen kohomologia deritzana batez ere. Horrez gainera, 1950ean geometria diferentzialerako aurrerapen handia izan ziren zenbait teoria aurkeztu zituen, eta Riemannen geometriari buruz egindako lana ere garrantzi handikoa izan zen.\nNazioarteko Matematika Batasunako lehendakari\n← Rolf Nevanlinna - Henri Cartan →\nSwiss Mathematical Society (en) lehendakari\n← Paul Buchner (en) - Max Gut (en) →\nRoche (VD), 1903ko irailaren 10a\nLausana, 1990eko urriaren 9a (87 urte)\nParisko Zientzien Fakultatea 1931) Doctorate in France (en)\nGymnase de La Cité Lausanne (en)\n(1921 - 1925)\nSur l’analysis situs des variétés à n dimensions (en)\nAndré Petermann (en)\nPierre-Denis Methée (en)\nPierre Jeanquartier (en)\nSerge Maumary (en)\nOscar Burlet (en)\nJean-Claude Holy (en)\nMohammad Hassan Mahdavi Ardebili (en)\nManoutcher Vassal (en)\nGustave Dumas (en)\nDmitry Mirimanoff (en)\nGeneva eta Lausana\nLausanako Unibertsitatea (1932 - 1971)\nGenevako Unibertsitatea (1936 - 1973)\nDe Rham cohomology (en)\nHodge–de Rham spectral sequence (en)\nDe Rham invariant (en)\nDe Rham–Weil theorem (en)\nDe Rham curve (en)\nPrix de la Ville de Lausanne (1979)\nhonorary doctor of ETH Zürich (1961)\nAzken aldaketa 3 otsaila 2021(e)an, 19:07(e)tan


Oncy-sur-École - Wikipedia, entziklopedia askea.\nJacques Normand (en)\nMilly-la-Forêt, Noisy-sur-École, Tousson eta Buno-Bonnevaux\n535 (%50.8) 503 (%47.8)\nOncy-sur-École Frantziako udalerria da, Essonne departamenduan dagoena, Île-de-France eskualdean. 2013an 939 biztanle zituen.\n2007an Oncy-sur-École udalerrian erroldatutako biztanleak 939 ziren. Familiak 338 ziren, horien artean 64 pertsona bakarrekoak ziren (24 bakarrik bizi ziren gizonak eta 40 bakarrik bizi ziren emakumeak), 111 seme-alabarik gabeko familiak ziren, 139 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 407 etxebizitza zeuden, 346 familiaren etxebizitza nagusia ziren, 31 bigarren erresidentzia ziren eta 31 hutsik zeuden. 400 etxeak ziren eta 4 apartamentuak ziren. 346 etxebizitza nagusietatik 302 bere jabearen bizilekua ziren, 33 alokairuan okupaturik zeuden eta 12 doan lagata zeuden; 1ek gela bat zuen, 12 etxek bi zituzten, 45 etxek hiru zituzten, 75 etxek lau zituzten eta 213 etxek bost zituzten. 276 etxek euren parking plaza propioa zuten azpian. 134 etxetan ibilgailu bat zegoen eta 189 etxetan bat baino gehiago zituzten.\nOncy-sur-École udalerriko biztanleria-piramidea 2009an .\n2007an lan egiteko adina zuten pertsonak 607 ziren, horien artean 435 aktiboak ziren eta 172 inaktiboak ziren. 435 pertsona aktiboetatik 412 lanean zeuden (217 gizon eta 195 emakume) eta 23 langabezian zeuden (11 gizon eta 12 emakume). 172 pertsona inaktiboetatik 64 erretiraturik zeuden, 63 ikasten zeuden eta 45 "bestelako inaktibo" gisa sailkaturik zeuden.\n2009an Oncy-sur-École udalerrian 347 unitate fiskal zeuden, 948 pertsonek osaturik. Pertsona bakoitzeko diru-sarrera fiskalaren mediana urteko 23.199 euro zen. \n2007an zeuden 42 komertzioetatik, 2 bestelako produktu industrialen fabrikazioko enpresak ziren, 5 eraikuntza enpresak ziren, 15 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen, 1 informazio eta komunikazio enpresa zen, 2 finantziazio enpresak ziren, 1 higiezinen enpresa zen, 6 zerbitzu enpresak ziren, 1 administrazio publikoko enpresa zen eta 6 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 11 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 ibilgailuen ikuskaritza teknikoko lekua, 1 igeltseroa, 1 zurgina, 1 iturgina, 1 argiketaria, 1 eraikuntza enpresa, 2 ile apaindegiak, 1 tintoreria eta 1 apaindegia.\n2009an zeuden 6 establezimendu komertzialetatik, 1 supermerkatu zen, 1 brikolaje denda handia zen, 1 arraindegi zen, 1 liburu denda zen, 1 arropa denda zen eta 1 etxerako tresna denda zen.\n2000. urtean Oncy-sur-École udalerrian 3 nekazaritza-ustiategi zeuden.\nBNF: 152801751 (data)


Marcelino González Velasco (1921-1956). Udal maisua | www.basauri.net\nMarcelino González Velasco (1921-1956). Udal maisua\nMarcelino González Velasco Galarden (Burgos) jaio zen, 1885eko ekainaren 16an. Galarde Arlanzónen mendeko herrixka da, Santiagoko Bidearen ondoan, Burgosetik Logroñora doan CN-120an, Montes de Oca eta Demanda mendilerroaren artean. Las Huelgaseko monasterioaren abadia-hiribildua ere izan zen Galarde, sasoi batean.\nHaurtzaroa eta gaztaroa Cornudillan (Burgos) eman zituen Marcelinok, eta Jesusen Konpainiak Oñan zuen San Frantzisko Xabier Ikastetxean egin zuen Batxilergoa. Artean titulu ofizialik ez zuela, maisu-lanetan hasi zen 1903an, eta Cornudillan, Castro Urdialesen (Kantabria) eta Calahorran (Errioxa) aritu zen.\nMagisteritza bere kabuz ikasi, eta, 1918ko ekainean, 1. eta 2. mailako maisu izateko azterketetara aurkeztu zen Burgoseko Maisu-maistren Eskolan (Valladolideko Unibertsitate-barrutiaren mende zegoen); 1919an, 3. mailako maisu izateko probak egin zituen; eta 1920an, 4. mailakoetara eta errebalidara joan zen. Azkenik, 1920an, Lehen Hezkuntzako maisu titulua lortu zuen Burgoseko Maisu-maistren Eskolan, 1914ko Bergamin Planaren arabera. Titulu ofiziala eskuratu eta gero, Deustuko Erriberako San Antonio Ikastetxean aritu zen.\n1921eko urtarrilaren 26an, Arizgoitiko Haur Eskolako udal maisu laguntzaile izendatu zuten, eta 1923an bertako zuzendari bihurtu zen. Garai hartan, apopilo egon zen Arizgoitiko plazako etxe batean. Bada, Rogelia Villafruela Álvarez etxe hartako alaba nagusiarekin ezkondu zen Bilbon, 1921eko uztailaren 18an. 11 seme-alaba izan zituzten: 10ek aurrera egin zuten (Consuelo, Milagros, Mercedes, Josefina, Jesús, Mª Paz, Mª Luz, José Maria, Mª Pilar eta Esther); Mari Carmen alabatxoa hil egin zitzaien, urte bi baino gutxiago zituela.\nAlokairuan bizi izan zen familia zabalarekin, Elorriaga Totorika sendiaren bi familiako etxebizitza bateko beheko solairuan (Altube kalea, 4).\n1937ko urtarrilaren 14an, beste udal-maisu batzuekin batera, maisu nazionalen kategoriarekin parekatuak izateko eskaera egin zuten, baina ez zuten lortu.\n1939an Pozokoetxeko José Luis Costa Eskola Taldeko maisu zuzendari izandatu zuten, eta hantxe egon zen 1944ra arte.\nGarai batez eskolako osasun-inspekzioari eta Bilboko Aurrezki Kutxari lagundu zien, haurren Sukarrietako Udalekuetarako egonaldiak izapidetzen.\n1944ko abenduaren 1etik aurrera, ordea, nahitaezko lan-utzialdi egoeran jarri zuten, beste udal maisu batzuekin batera; hala xedatzen zuen udal ebazpenari errekurtsoa jarri zioten maisuek, Administrazioarekiko Auzien Epaitegian, baina Epaitegiak ezetsi egin zuen errekurtsoa, 1948ko martxoaren 30ean.\n1945ean hiru hilabete eman zituen Udal Zerbitzu Teknikoen Arloko Arkitektura eta Herrilanen Atalean laguntza ematen, baina, ikusmen arazoak zituenez, utzi egin behar izan zuen lana.\n1945eko abuztuaren 1ean solfeo irakasle izendatu zuten Arizgoiti,Cervantes, Lope de Vega eta José Luis Costa ikastetxeetan. Gero, erretiroa hartu arte, kantu irakasle gisa aritu zen udal eskoletan.\n1946an Basauri Koral Elkartea sortzeko laguntza eman zion Pedro Bilbaori, eta taldearen lehen zuzendaritza-batzordeko zuzendariordea izan zen. Abesbatzan kantari ere aritu zen, Koral Elkartearen lehen urteetan. Jendeak ondo gogoan ditu Santa Zezilia Egunean bota ohi zituen hitzaldiak. 1949an Madrileko Diputatuen Kongresura joan zen, Basauri Koral Elkartearekin.\n1950ean, Bilboko Sección Femenina-k antolatutako gabon-kanten txapelketaren lehen mailako lehen saria lortu zuen, Arizgoitiko, Arizko eta Pozokoetxeko eskoletako neskatoen abesbatzarekin.\n1956ko urtarrilaren 26an, 70 urte baino gehiago zituela, erretiroa hartu zuen, udal-maisu lanpostua eskuratu zuenetik 35 urte baino gehiago igaro ostean.\nBasaurin hil zen, 1956ko ekainaren 7an.\n1960an, haren ikasle ohiek erreseina hunkigarria argitaratu zuten La Voz de Basaurin, Marcelino jaunari eskerrak emateko.\nBasauriko Udalean maisu gisa egindako lana aitortzeko, 1934ko urbanizazio proiektuko E kaleari (lehenago Basozelai zeharbidea) Marcelino González maisua izena eman zioten, handik hurbil izan baitzuen bere azken bizilekua. Udalbatzak hala onetsi zuen 1969ko apirilaren 10ean, Jesús Gorostiola Calvo alkate zela.


Lehenengoa. Aspaldion ohiturea zabaldu da, ei edo omen zorioneko hori mende perpaus konpletiboaren barruko aditzean txertatzeko. Esateko modu zuzena izango litzateke: Ikusten egozanak dinoe uretara jausi eta bertan ito zala. Ikusten egozanak dira informazinoaren iturri. Kasu horretan ez daukagu ei-omen horren beharrik. Ez daukagu zertan esan: Ikusten egozanak dinoe uretara jausi eta bertan ito *ei zala. Hainbat okerragoa da beste batzuetan entzun edo irakurten dan beste desbide hau: aditz nagusiari zuzen eranstea ei hori. Honetara: Ikusten egozanak *ei dinoe uretara… Esaldi horretan ei sartzeko bide zuzen bakarra, informazinoa dakarren esaldia nagusi bihurtzea, eta iturria adierazoten dauen aditza mendeko bihurtzea da. Honetara: Ikusten egozanak dinoenez, uretara jausi eta bertan hil ei zan. Hirugarren honetan bai, zuzen eta erara sartuta dago hizkia.\nBigarrena. Ei eta -la konpletiboko atzizkia dala-ta, bada estrategia polit bat, berbaz sarri entzuten dana, endemas jente edadekoari. Mende perpaus konpletiboaz emoten dan informazinoa –la atzizkiagaz menderatu beharrean, ei hizkiagaz egitea, perpaus horrek nagusi irauten dauela. Tradizinoz arauturiko eredua honetara litzateke: Amak esan dau, berak ez dauela ezer jakin. Hiztunak, bizitasuna, arintasuna eta zuzentasuna emon nahirik, batzuetan honetara josten ditu perpausok: Amak esan dau, berak ez ei dau ezer jakin.\nAntzeko kidetasuna genduke beste bion artean: Elik telefonoz deitu deust, oraingo barikuan ezin egingo dala afaria. Bigarren partearen beste alternatibak: ...oraingo barikuan ezin egingo ei da afaria edo ezin egin izango ei da afaria.\nHirugarrena. Aditz trinkoa galdegai danean eta aditz horrek ba- aurrizkia eskatzen dauenean, ei edo omen sartu ezkero, hizki honek ordezko lanak egiten ditu eta ez da berez ba- aurrizki hori zertan txertatu aditz jokatuari. Tradizino adibide bi ekarri ditut horren erakusgarri: “Omen dira sei ilabeteko lau, sei edo geiago onza prestatu dituenak, erdia geiago biurtzeko kargarekin, lau onzakogatik sei. Irabazi ugaria sei illabetean ateratzeko. Omen dira erriai premi estuetan dirua eman diezanak, euneko sei edo zorzian.” (Agirre Asteasu II 188) Agirre Asteasuk ez darabilz ba omen dira... erako egitura astunak, gaur egun barra-barra entzun edo irakurten diran moduan.\nKirikiñoren ondoko adibideok be argiro erakusten dabe, gipuzkeraz legez, bizkaieraz be gramatika arau bardina izan dogula puntu honetan: “Gizaburuagan ei egoan mutil bat, gorputz handi ta jasekoa, begirakuna bizi-bizia ebana” (Bigarrengo Abarrak 61), “Behin baten, honetariko mutil aldratxo bat, lau edo bost, ei egoan Urkiolako benta zaharrean” (ibid. 165), “Len aitatu dodan gabean ei egozan Urkiolako ostatuko suetean lau-bosten bat mutil gazte harrokeria erioela” (ibid. 10)\nHerri ipuinen hasieretako formulak be, alegiazko denporetara garoiezanak, alemanez: Es war einmal… edo gaztelaniaz: Érase una vez… hasten diranak, Bizkai eremuan gaur be honetara entzuten dira sarri zaharren ezpanetatik: Ei egoan behin... edo Egon ei zan behin... aditz perifrastikoaz. Baina nekez entzuten da: Ba ei egoan behin edo antzekorik.


«Malú»: berrikuspenen arteko aldeak - Wikipedia, entziklopedia askea.\n«Malú»: berrikuspenen arteko aldeak\n18:58, 4 maiatza 2020ko berrikusketa\n63 bytes removed , Duela 5 hilabete\n18:55, 4 maiatza 2020ko berrikusketa (aldatu)\n(Zer den eta zenbat abesti dituen)\nHauxe da oraingo bertsioa, 18:58, 4 maiatza 2020 data duena (aldatu) (desegin)\n'''María Lucía Sánchez Benítez''', '''Malú''' izen artistikoaz ezaguna ([[Madril]], [[Espainia]], []ko [[martxoaren 15]]a) [[abeslari]]a da. [[Paco de Lucía]] gitarra-jotzaile ospetsuaren iloba da, eta [[Pepe de Lucía]] flamenko-kantariaren alaba.\n== BiografiaBizitza ==\n* Musikan, profesionalki, hamabost urterekin hasi zen, Jesus Yanes ekoizleak jai batean abesten entzun zuenean. Pep´s Records disko etxean aurkeztu zuen eta, 1998an lehenengo diskoa grabatzen hasi zen, “Aprendiz”, [[Alejandro Sanz]] eta [[Pedro Guerra]]ren lankidetzarekin. Urte horretan [[SGAE]]k artista berrien artean onena izendatu zuen.\n* ''Aprendiz'' lanaren ondoren, 1999an, ''Cambiaras'' etorri zen. Abeslariak lan horri buruz esan zuen desberdintasunik garrantzitsuena ahotsa zela, nagusiagoa zelako. Hamar egunetan 100.000 ale saltzea lortu zuen.\n* 2010ean Maluk zortzigarren diskoa grabatu zuen. Abesti ospetsuena ''Blanco y Negro'' izan zen.\n* 2012an [[Telecinco]]n ''La Voz'' saioan parte hartzen ari da eta disko berria, bilduma bat, prestatzen ari da.\n*Malu oso abeslari famatua da eta ainbat abesti asmatu ditu.


Marakuia - Gastronomía Vasca: Escuela de Hostelería Leioa\nHainbat dira Pasiflorazeoen familiako espezieak. Fruitu jangarriak ematen dituzte, marakuia esaterako, zapore nahiko garratzeko fruitua eta oso usaintsua. Familia bereko beste zenbait landare igokari apaingarri gisa ere oso erabiliak dira. Marakuia horia (P. Edulis flavicarpa), fruitu horia da, baia itxurakoa eta zapore gazi-gozokoa. Marakuia morea (P. Edulis sims) txikiagoa da, eta kolore lila edo morexka du. Pasio-lorea (P. Edulis Ligularis) beste marakuia mota bat da, pasio-lore gozo izenez ere ezaguna. Kolore laranja, urre-kolorekoa edo horixka du, eta pikart zuriak.\nUra du osagai nagusi. Karbohidrato eduki handia ere badu, eta beraz, kaloria ugari.\nAzpimarragarria da marakuiaren A probitamina eta C bitamina edukia. Mineralei dagokienez, potasioa, fosforoa eta magnesioa ditu. Marakuia horia aberatsagoa da morea baino mineral eta A probitaminari dagokienez.\nGainera, zuntz eduki handia ere badu, eta hesteetako zirkulazioa hobetu eta zenbait asaldura eta gaixotasunekiko arriskua gutxitzen du.\nFruta gozoa da, freskagarria eta kontsumo errazekoa. Sustantzia antioxidatzaile kopuru handia du, eta ondorioz, kontsumorako oso egokia da. Osagai nutritiboei dagokienez, guztiontzat da onuragarri: haur eta gazteentzat, helduentzat, kirolarientzat, haurdunen edo titi-emaileentzat eta adinekoentzat.\nKaltzioa 17.0 mg\nBurdina 1.3 mg\nZinka 0.6 mg\nGatza (Sodioa) 19.0 mg\nAzukreak 9.5 g


Ezin identitateari uko egin • ZUZEU\nEzin identitateari uko egin –\nGizakiok gizaki garen heinean, badago zerbait beste izakiotatik bereizten gaituena. Gu, mundura egokitu ordez, mundua gurera egokitzen dugu. Animalien erreinuan, animalia sozialak eta indibidualistak gaude. Gu, primate garen aldetik, animalia sozialak gara, alegia, familia edo leinuari atxikitzen gagozkio.\nNerabezaroan atxikipen hori familiarekiko pixka bat aldentzen da. Batez ere, gurasoekiko. Interes talka sortzen da eta hala, gurasoak gure nahiak mugatzen dituzte. Gure hobe beharrez hartzen dituzte erabakiak, baina nerabe garen neurrian, gure askatasunaren aurkako keinutzat jo ohi dugu jarrera hori. Orduan, taldeko erreferenteak hurbileko lagun taldean topatzen ditugu. Normalean, nerabezaroan, gazteak (20-25 urtekoak) miresten ditugu. Idoloak, nolaez adin tarte horretakoak dira. Gerora, gaztetasunera heltzen garenean familia beste modu batean ulertzen hasten gara.\nNortasuna garatua dugu adin nagusitasunera heltzen garenerako. Nortasun indibiduala. Eta nortasun kolektiboa? Esan bezala, gizakiok animalia sozialak gara. Gure nortasun indibiduala nortasun kolektiboarekin interkonetatua dugu.\nNortasun kolektiboak gizaki-talde batekiko lotzen gaitu. Horrela, talde horiek amankomuneko elementu baten bidez ematen da: erlijioa, kirola, zaletasuna (musika, jarduerak, literatura, artea…). Ikur batzuek kolektibo horrekin bat egiten gaituzte. Ikur horiek eslogan, irudi, janzkera, ohitura… eta abarrekin gauzatu daitezke.\nEta non geratzen da orduan, etnia edo nazionalitate nortasuna? Esan liteke, sentimendu hori aurreko giza-taldeekiko transbertsala dela eta horren gainetik egon ohi dela. Gainera, badago elementu bat etnia edo nazionalitate batekin identifikatzen gaituen elementu bereizgarri bat: hizkuntza. Hizkuntza batzuk, ordea, nazio zehatz baten gainetik daude. Hizkuntza txiki batzuk nazio zehatz bati mugatzen dira.\nNon dago euskal nortasuna? Eta espainiar nortasuna?\nGure nortasuna gaur egun, ezbairik gabe, hizkuntzaren bidez bideratzen da. Izan ere, globalizazioaren atzaparretan, janzkera, kultura (musika estiloak, dantza…), zaletasunak eta abar, estandarizaziorako joera dute.\nBizitzeko motibo edo pizgarria izan daiteke nortasun kolektiboa?\nDenok dugu nortasun kolektibo bati edo besteari lotzeko beharra. Badira futbol talde batekin egiten dutenak, eta badira Harley Davidson motorzale elkarte eta janzkerarekin erabat identifikatzen direnak. Baina esan bezala, nortasun nazionala transbertsala da eta denoi eragiten digu. Hortaz, inkontzienteki denok identifikatzen gara batarekin edo bestearekin.\nBadira batzuk “Munduko biztanle” edo “Munduko hiritar” bezala bere burua definitzen dutenak. Eta beste batzuek “nazionalismoa bidaiatzen sendatzen den gaixotasuna da” (Miguel de Unamo-k lehendabizi aipatua). Baina egia esan, kanpora bidaiatzen baduzu eta atzerrian 3 hilabete jarraian pasatzen baduzu, inoiz baino gehiago konturatzen zara zure jaioterriak duen garrantziaz. Ziurrenik galdu arte apreziatzen dugun oro bezala. Berlinen bazaude eta norbait euskaraz entzuten baduzu autobusean, zuzenean konexioa egiten duzu pertsona horrekin. Inoiz baino balio handiago ematen diozu zure hizkuntzari. Are gehiago, niri emakume erdaldun batek esan zidan bezala, euskara ez zaio gehiegi axola, baina Bartzelonan bizitzen egon zenean, amorru ematen zion besteek katalanez mintzatzea eta berak esan behar izatea “euskara ez zekiela”.\nBestalde deigarria da Ciudadanos edo PP alderdian “nazionalismoa” edo “abertzaletasuna” deitoratzea. Izan ere, eurek euren nazionalismoa defendatzen dute, baina beste txikiagoak ukatuz eta horiei aurre eginez.\nZeintzuk dira euskaldunon nortasuna pizteko arrazoiak?\nBaten batek esan dezake abertzaletasuna piztea atzerakoia dela, arrazista, xenofoboa… Baina euskalduntasuna piztea ez da inoren aurka egitea.\nBizitzeko, helburu, ilusio eta pizgarriak beharrezkoak dira. Eta herrialde bat “zure” herrialde bezala identifikatzea, zure bizitza proiektua bertan burutzeko nahia izatea, garrantzitsua da. Are gehiago, zure herritartasuna oraindik osotasunean onartuta ez dagoenean. Hori da euskal naziotasuna. Gurea ez da beste lekuetara zabaldu nahi den naziotasuna, biziraun eta aitortua izan nahi duena baizik. Horren alde borrokatzea, bizitzako pizgarria da ere.\nZeintzuk dira euskaldunon nortasuna adierazteko elementuak?\nEsan bezala, hizkuntza elementu bereizgarriena da, baina intangiblea. Gure bandera (ikurriña), gure sinboloak (lauburua, arrano beltza, Euskal Herriko armarria, eskualdetako sinboloak), gure kirol taldeak, gure kirolak (pilota, herri kirolak)…\nZer duzu buruan “Ezin identitateari uko egin”-ri buruz\nOier 2019-05-21 23:46\n“Gurea ez da beste lekuetara zabaldu nahi den naziotasuna, biziraun eta aitortua izan nahi duena baizik. Horren alde borrokatzea, bizitzako pizgarria da ere”\nMundua disolbatu, berdindu eta lautzen duen Desegite Aro honen erdian, haragokotasunik gabeko bizimodu aburgesatu, hedonista eta materialista batean murgildurik gabiltzala, ez al da hautu ederra, gorena, heroikoa… zure bizitzaren zentzua Euskal Herri zahar eta ahuldu honen biziraupen-borrokari lotzea? Azken ahalegin bat, ez da beste aukerarik izango eta.


Mikel Sarriegi: "Dantzen ezagutza horri eskerrak sendotu eta jarraipena izan dute soka-dantzek" — dantzan.eus\nHemen zaude: Hasiera › Komunitatea › Dantzan Ikasi › Mikel Sarriegi: "Dantzen ezagutza horri eskerrak sendotu eta jarraipena izan dute soka-dantzek"\nMikel Sarriegi. Soka-dantza politikoa hitzaldia, Beasain, 2019-10-17. Argazkia: Josu Garate - Dantzan CC-BY-SA\nAlkateek dantzatzen zituzten soka-dantzak berriz plazaratu ahal izateko prozesuan, dantza protokolo horien inguruan Ikerfolkek eta Aurtzakak egindako ikerketak eta bildutako ezagutzak ezinbesteko gertatu zirela azpimarratu du Mikel Sarriegik. Hain zuzen, Goierriko esperientziaren jarraipenaren berri eman du Mikel Sarriegik "Soka-dantza, koreografia politikoa" hitzaldian Juan Antonio Urbeltz eta Iñaki Arregiren azalpenen ondotik. Argiako kideek pixkanaka erreleboa pasa eta beasaindarrek eta ordiziarrek hartu zuten Goierriko soka-dantzen gidaritza. Sarriegik aipatu du berarekin batera Ordiziako Joseba Juarez eta Jesus Mari Garate ibili zirela akuilu lanetan, besteak beste.\nArgiako kideek aurrekari historikoengatik jarri zuten jo puntua Goierrin, beraz, Goierriko zenbait soka-dantzen aipamenekin hasi zen Sarriegi. Iztuetaren liburutik aparte topatu duten dokumenturik zaharrena, agintarien soka-dantza izan daitekeena, seguruenik Ordiziako euskal jaietakoa da, 1904koa. Bestalde, jasota dago Ordizian hiru soka-dantza dantzatzen zirela 1950 inguruan. Orain Ordiziako soken buru alkatea ateratzen da, "nik interpretatzen dut garai bateko haren hondarra dela". Beasaingo argazki zahar eder bat ere erakutsi du, 1912koa da. Joxe Migel Iturrioz alkatea dantzariz jantzita ageri da.\nIñaki Arregi, Juan Antonio Urbeltz eta Mikel Arregi. Soka-dantza politikoa hitzaldia, Beasain, 2019-10-17. Argazkia: Josu Garate - Dantzan CC-BY-SA\nSarriegik kontatu du Ikerfolkekoekin harremanetan jarri aurretik gaiari heltzeko gogoz zirela, bazutela beraiek ere zerbait egiten hasteko nahia, "gure interesek eta Ikerfolken nahiak bat egin zuen eta horrela hasi ginen". Hasierako bi piezak elkartzean dena bat etorri zen, baina gero herri bakoitzean soka-dantzak martxan jartzea asko kostatu zela aitortu du Sarriegik.\nAraman atera zutela lehen soka dio, 1996an. Ondoren etorri ziren gainerakoak, baina herrietako errealitateak oso ezberdinak izan dira. Batzuetan primeran txertatu da eta beste askotan zailtasun handiagoak izan dira, denetan ez da lortu dantzatzea eta beste batzuetan ez dute jarraipenik izan. Hasiera haietako egoera sozio politiko gogorrak ere gauzak zaildu zituela dio Sarriegik. Ondorengo argazkian ageri den taulan berdez ageri dira 1996tik gaur arte Goierrin dantzatu diren sokak; urdinez ageri direnak herrien arteko loturak dira eta berde argiz zalantzazkoak.\nIñaki Arregi, Juan Antonio Urbeltz eta Mikel Sarriegi. Soka-dantza politikoa hitzaldia, Beasain, 2019-10-17. Argazkia: Josu Garate - Dantzan CC-BY-SA\nHerri askotan aurretik dantzatzen ziren soka-dantzen ezagutza zuten eta kasu horietan saiatu dira datu horien arabera moldatzen. Beasainen, esaterako, oso sendo sartu zen, izan ere dantza kultura bazen herrian eta ez zen horren arrotza izan. Ordizian ere antzera izan dela ikusten du Sarriegik eta beste neurri batean bada ere, baita Lazkaon ere, "dantzen ezagutza horri eskerrak sendotu eta jarraipena izan dute soka-dantzek".\nZegaman dantzatu zuten soka-dantza baten kronikako hitzak ekarri ditu Sarriegik: "Agintariek soka-dantza eskaini zioten herritarrei", horrekin erakutsi nahi du benetan ulertu zela Zegaman sokaren sinbolismoa. Beste herri batzuetan, berriz, oso zaila izan da ulertaraztea sinboloek ze esan nahi duten. Iztuetareren herrian adibidez, Zaldibian, ez da lortu soka-dantza ateratzerik.\nArgiakoen azalpenak eta sokaren teoria oso ondo ulertu zituztela dio Sarriegik, "baina gero hori gauzatzea, plazara eskutik helduta irtetea eta batez ere dantza egitea asko kostatu da". Herrien arteko sokak lotzen ere hasi ziren eta hori ere ez da erraza izan, baina egin dira lotura batzuk. Sarriegik kontatu du herrien arteko loturena ez dela airetik etorritako zerbait, "Beasaingo prozesioan parte hartu izan dute alboko herrietako alkateek. Hori nik ezagutu dut. Iztuetak dio alkateek beste herrietako alkateak bazkaltzera eramaten zituztela etxera eta bazkal ondoren sokan ateratzen zirela".\nMikel Sarriegi, soka-dantza politikoa hitzaldia, Beasain, 2019-10-17. Argazkia: Josu Garate - Dantzan CC-BY-SA\nEgun zabalduta dagoen dantzatzeko ereduak agintariak plazara ateratzea ozptopatzen duela ikusten du Sarriegik. Paradigma aldatu beharra daukagula dio, horretan ari direnei ez zaien egin horren gogorra plazara dantzara ateratzea; "Agintari gehienek oso ondo dantzatzen dute, baina beraien sentsazioa da ridikulua egin dutela. Guk buruan dantzatzeko eredu bat daukagu eta dantzarien eredu hori eraman nahi da plazara. Ikusiko bagenu orain ehun urte agintariek nola dantzatzen zuten eta zer kontsideratzen zen ondo dantzatzea ez da oraingoena baino hobea".\nDantza taldearen edo maisuren baten laguntza giltzarria dela iruditzen zaio Sarriegiri, "Agintariek bestela ere badituzte nahiko kontu buruan. Ez da pretenditu behar sekulako dantza saio ikusgarria egitea, sinple erakusten saiatu behar da". Datozen erronkak falta diren herrietan sokak ateratzea eta herrien arteko loturak bultzatzea izango lirateke.\n"Soka-dantza, koreografia politikoa" hitzaldiaren kronika hiru ataletan argitaratu dugu.


Ehunmiliak, korrikalarien festa | Berria.eus\nKirola Ehunmiliak, korrikalarien festa\nEhunmiliak, korrikalarien festa\nEhunmiliak. 2010ean, erokeria zirudien, baina dagoeneko egonkortu da Euskal Herriko ehun miliako mendi lasterketa bakarra. Ez da proba bat bakarrik izango, ordea: ohi bezala, Goierriko Bi Handiak ere jokatuko da, eta, aurten, lehen aldiz, baita Marimurumendi maratoia ere. Bihar arratsaldean hasiko da ultren festa Beasainen.\nGoierriko Bi Handiak lasterketako bi parte hartzaile, San Adriango pasabidean, Aizkorrira bidean, iaz. JANIRE ARRONDO / GOIERRIKO HITZA\n2015-07-09 / Unai Ugartemendia\nEhunmiliak: 168 kilometro (+11.000 metro), bihar, 18:00etatik aurrera. Goierriko Bi Handiak: 88 kilometro (+6.000 metro), bihar, 23:00etan abiatuta. Eta aurten, estreinakoz, Marimurumendi: 42 kilometro (+2.300 metro), igandeko 09:00etan. 272, 500 eta 150 parte hartzaile, hurrenez hurren. 900dik gora. Eta mila boluntario baino gehiago, horiek zaintzeko. Hiru lasterketa gogor, baina baita mendiko lasterketen hiru festa ere, Beasainen (Gipuzkoa).\n1 Zein da zure helburua?\n2 Zein izango dira zailtasun handienak?\n3 Esperientzia ona izan duzu aurreko urteetan?\n4 Zerk ematen dizu beldur gehien?\n5 Zer da proba luzeen gauzarik erakargarriena?\n6 Ondo prestatu al zara psikologikoki?\nGAIZKA BARAÑANO (Amurrio, Araba, 1978). 4. Ehunmiliak\n1. Amaitzea. Urte batzuk daramatzat bat bukatu nahian, baina ez dut inoiz lortu. Lasterketan indartsu sentitzen banaiz, ahal dudan aurreen joaten saiatuko naiz. Polita litzateke lehenengo bosten artean sartzea. Hala ere, ez naiz horrekin itsutuko.\n2. Ordu kopurua. Inoiz ez dut horrelako distantziarik egin, eta ez dakit nola erantzungo duen gorputzak hamazazpi edo hemezortzi daramatzadanean.\n3. Antolakuntza aldetik, bai; pertsonalki, ez. Arazoak izan ditut Ehunmilietan eta G2Hn parte hartu dudan urteetan. Espero dut aurtengoa nire urtea izatea.\n4. Berriro ere bidean gelditzea kolpe gogorra litzateke. Nola edo hala lortu behar dut amaieran ematen duten finisher txalekoa.\n5. Bakoitzak hobetzeko duen nahi hori. Hala ere, astakeria bat iruditzen zait. Dinamika arriskutsuan sartzen ari gara: zenbat eta gogorragoa izan, hobeto iruditzen zaigu, baina beste gauza batzuk baloratu beharko genituzke.\n6. Arazoa hori da! Egoskor jartzen banaiz, bukatu egingo dut, kosta ala kosta; baina ondorio txarrekin: Apuko Extremen hori egin nuen, eta hiru egun pasa behar izan nituen ospitalean. Mugak non jarri jakin behar da.\nARRATE BASTIDA (1968, Portugalete, Bizkaia). 4. Ehunmiliak\n1. Halakoren batean amaitzea.\n2. Bero asko egitea eta gorputza ez egokitzea.\n3. Bai, horregatik errepikatzen dut. Asko atsegin ditut giroa eta lasterkariei emandako tratua.\n4. Arazo fiskoren bat izateari eta urdailak ez erantzuteari.\n5. Ikaragarrizko esperientzia izaten da. Zure mugak, noraino irits zaitezkeen jakitea... Azkenean, bitxikeria asko pasatzen dira.\n6. Bai, kar-kar: azkenekoan, ordu asko igaro nituen Cadizko korrikalari batekin; ez zen isiltzen. Tarteko helburuak jartzen ditut, eta bat betetzen dudanean bestea daukat buruan. Adibidez, Tolosara iristean pentsatzen dut: zenbat ordutan Amezketan?\nJOSU ANDUEZA (Lezo, Gipuzkoa, 1973). 6. Ehunmiliak\n1. Egun biribila ateratzea: gozatzea, baina nire marka hobetuta.\n2. Zailtasun handiena eguraldiak jartzen duela uste dugu, baina gure esku ez dagoen abiaduran egin nahia izaten da.\n3. Esperientzia izugarriak izan dira, bai ondo bukatutakoak, bai bertan behera utzitakoak. Denetan, asko ikasi dut.\n4. Beldurrik ez dut inoiz eduki, nire esku nuen guztia eman dudanaren lasaitasuna baitut.\n5. Giroa, eta halako distantzietan nire burua indartsu ikustea.\n6. Bai, eguneroko lanak gogortzen zaitu. Hala ere, azkeneko astean batez ere lan hori sakontzen dut, urtea errepasatuz.\nJAVI DOMINGUEZ (Gasteiz, 1974) 4. Ehunmiliak. 2011ko eta 2013ko irabazlea\n1. Daukadan guztia ematea, gozatzea eta datorren urtean itzultzea.\n2. Belaunean arazo batzuk ditut, eta zailtasun batzuk ditut, jaitsieretan gehienbat.\n3. Edizio guztietan asko gozatu dut.\n4. Halako lasterketa guztien moduan, urdailak esateari ez duela ezer jan nahi, hortik aurrera infernua hasten baita.\n5. Lasterketak baino gehiago, esperientziak dira, bidaien antzekoak; denetik gerta dakizuke.\n6. Bai. Horrelakoetan, gogo handiarekin iritsi behar da, ez erreta; bestela, oso gogorra izan daiteke.\nELENA CALVILLO (Beasain, Gipuzkoa, 1970). 2. G2H. 2010eko irabazlea\n1. Lehiatzea. Euskal Herriko Txapelketa da, eta podiumen sartzea gustatuko litzaidake.\n2. Burua argi mantentzea eta kontzentrazioari eustea, indarrak gordez, kilometro asko baitira. Bero handia egiten badu, ondo hidratatu eta jan beharko dugu; euria egiten badu, berriz, galtzerdiak aldatzea babak ez ateratzeko, baselina ematea?\n3. Oso ona, bai lortutako postuengatik [garaipena G2Hko lehen edizioan, eta iaz bigarren Ehunmilietan], bai antolakuntza bikainagatik.\n4. Beldurrik ez diot; bai errespetu handia.\n5. Nire burua gehiago ezagutzen erakusten didatelako: gorputzaren mugak, buruaren edo pentsamenduen indarra helburuak lortzeko? Emozioak loratzen ditu.\n6. Psikologikoki, ez naiz propio prestatzen. Lasterketa luzeagoak egin ditut, eta ondo moldatu naiz. Pertsona bakoitzak baliabideak atera behar ditu bere burua momentu zailetatik edo txarretatik ateratzeko, arnasketak eginez, hitz positiboak errepikatuz, irudi positiboak ikusiz?\nIKER BELOKI (Andoain, Gipuzkoa, 1975). 3. G2H\n1. Ondo sentitzea eta, ahal bada, hamasei ordutan bukatzea.\n2. Ganbotik behera Lizarraustirainoko zatia eta azkeneko 15 kilometroak. Zailak egiten zaizkit, korrika egitean hankak ez daudelako hasieran bezain fresko.\n3. Hirugarren G2H dut: 2012an helburua bukatzea zen; lortu nuen. Ordutik, probak harrapatu nau. 2014an, aldiz, 36. kilometroan utzi nuen lasterketa, eguraldi txarragatik. Aurten, 2012ko denbora hobetzea espero dut.\n4. Ez da beldurra, baina, iazko lokatza baldin badago, ziurrenik berriz ere lasterketa utziko dut. Astelehenean, berriro ere lanera joan behar dut, eta ez dut arriskuan jarri nahi nire gorputza. Gozatzera ateratzen naiz, parajeak paregabeak direlako, nire gorputza probatzen dudalako eta helmugara iristean sentsazio izugarria izaten delako.\n5. Nire bizitza guztian talde kirola egin izan dut, eta kirol honetan helmugara sartzean sentitzen dena ez dut inoiz sentitu beste kiroletan. Jende asko ezagutzeko aukera ematen du, eta denak lasterketa barruan laguntzeko prest izaten dira.\n6. Bosgarren lasterketa luzea dut. Badakit kilometro asko direla eta une onak eta txarrak pasako ditudala. Horregatik, nire burua edozertarako prest dut. Jan, edan eta indarrak ondo neurtzen badituzu, asko irabazi duzu.\nKEPA LARREA (Arrasate, Gipuzkoa, 1970). 1. G2H\n1. Anaiarekin gozatzea eta bukatzea, denbora muga baino lehen.\n2. Gaua eta eguraldia. Betiko moduan, zeresan handia izango du.\n3. Lehen aldia da.\n4. Nekea ondo kudeatzeko gaitasuna ez izateari eta babei, zauriei eta horrelakoei.\n5. Mendiak erakartzen nau, modalitate guztietan. Horrelako proba luze gutxi egin ditut. Gainera, beti martxa erritmoan, eta zati batzuk baino ez korrika. Erronka bat da, nirea eta Mikel anaiarena.\n6. Bai, noski. Anaiak eta biok bikote ona egiten dugu, batak bestea animatzeko une gogorretan.\nLEIRE MARTINEZ (Santurtzi, Bizkaia, 1978). 2. G2H\n1. Gozatzea, nire martxan joatea eta iazko denbora hobetzea.\n2. Asko. Gogorra da, eta denetarik gerta daiteke.\n3. Iazko eguraldiaz oroitzen naiz: behe lainoa, hotza eta ura. Asko markatu ninduen urte osorako. Hala ere, gogoan ditut jendearekin partekatutako momentuak eta helmugako unea.\n4. Ez dut beldurra dela pentsatzen; nahiago dut urduritasuna dela pentsatzea, horrela dena errazagoa baita.\n5. Mendi eta natur parke asko ezagutu ditut, eta lasterketa hauetako giroa ikaragarria da. Sufritu egiten da, barre, erori, jaiki... zailtasunak gainditu behar dira. Helmugara iritsi, eta beteta sentitzen zara. Maratoia baino luzeagoa den lehen proba egin nuenean konturatu nintzen hori egin nahi nuela.\n6. Ondo prestatua nago. Gero, lasterketan, gauzak ezberdin ikusten dira. Buruz gogorra naiz, eta hori garrantzitsua da.\nIKER ZURUTUZA (Idiazabal, Gipuzkoa, 1974). 1. Marimurumendi\n1. Gozatzea. Lasterketa ona egitea eta gustura gelditzea.\n2. Erritmo egokia aurkitzea, azken txanpara indartsu iristeko. Eguraldiak eta lurrak ere kezkatzen naute.\n3. Badaukat eskarmentua; ea zerbaiterako balio duen.\n4. Azken kilometroetara denak emanda iristeari. Ea eguraldia ondo portatzen den eta entrenamenduetatik ondo errekuperatuta iristen garen.\n5. Gustuko distantziak eta erritmoak ditut. Ez naiz ondo moldatzen lasterketa laburretan, eta ez dut gozatzen.\n6. Beharrezkoagoa da ultretarako maratoietarako baino.\nLIDE GOROSTIOLA (Larrabetzu, Bizkaia, 1982). 1. Marimurumendi\n1. Orain arteko nire erronkarik gogorrena izango da, eta ibilbideaz gozatzea eta ganoraz amaitzea da asmoa.\n2. Nire burua. Normalean, astiro hasten naiz, eta 20. kilometrora arte oso gogorra egiten zait.\n3. Lehena izango da.\n4. Lesionatzeari. Lesionatu gabe jarraitu nahi dut.\n5. Oso esperientzia gutxi daukat mendiko lasterketetan, baina gusturago sentitzen naiz 30-40 kilometro ingurukoetan laburragoetan baino.\n6. Ez daukat presiorik. Gozatu, nire burua ezagutu eta amaitu nahi dut.


Pentsamenduari bizia eman dio Nerea Arrienek. Noticias de Gipuzkoa\nPentsamenduari bizia eman dio Nerea Arrienek\nIdazle bizkaitarrak ‘Pentsatzeko txokoa’ liburua plazaratu du Ereinekin\n2016(e)ko apirilaren 29a, ostirala - 06:14etan eguneratua\nNerea Arrien idazlea, atzo. (Argazkia: Gorka Estrada)\ndonostia- Nerea Arrien idazle lekeitiarrak Pentsatzeko txokoa izeneko liburua plazaratu berri du Erein argitaletxearekin, “oso atsegina”, eta haur literaturaren barnean gogoetarako txoko bat eskainiko du lan honekin. Hamaika urteko neskatila baten istorioa kontatu du autoreak, eta etxearen eta eskolaren arteko jokoa egiten du, bietan dituen arazoak azalduz.\n“Irakaskuntzan lanean hasi nin-tzenean lehen hezkuntzan, espezie berri batekin topatu nintzen;ez ziren ez nerabeak eta ez umeak, eta material gutxi aurkitu nuen euren sentimenduak adierazten lagun-tzeko”, adierazi zuen atzo Arrienek proiektuaren sorreraz hitz egitean. Irakurleak neskatilaren barne borrokarekin enpatizatzea nahi zuen eta horregatik, liburua pentsatzeko txokoan hasten da. “Debak, protagonistak, pentsatuko du pentsatzeak ez daukala txokorik, ikasketa gorputz guztiarekin egin behar da”, gaineratu zuen.\nIdazkera aldetik liburu bitxia da, pentsamendua bera pertsonaia bat izango baita liburuan zehar. “Horrek dinamismoa emango dio, askotan pentsamendua kontzeptu pasibo bat bezala ikusten dugu eta;ez nuen hori nahi, eta bidaiatu egingo du gorputzean zehar”, azaldu zuen. Idazlearen ustetan, umeek hori egitea beharrezkoa da, eta ametsak lortzera eta pentsamenduak garatzera bultzatuko ditu.\nEstilo aldetik, erraz irakurtzen den liburua da, abenturekin eta puntu ironiko batekin idatzia. “Oso arina da irakurtzeko eta baita dibertigarria ere”, deskribatu zuen egileak. “Guztia buruarekin egiten dugun pentsamendu horrekin hausteko helburuarekin egin dut”, nabarmendu zuen. - N.G.


kritiken hemeroteka » Antzaren bidea\nAntzaren bidea Gorka Bereziartua / Argia, 2008-01-11\nEztabaida izan dut nire buruarekin, zilegi ote den liburu iruzkin baten hasieran “literaturan dena esana dago” topikotzarra jartzea. Mikel Antzaren Lehen bilduma 82-84 liburuko “Amodiozko istorio bat” ipuina irakurri bitartean etorri zitzaidan topikoa burura. Izan ere, queer mugimendua gu guztion ahotan den honetan, gutxienez bitxia da atzera begiratu, eta ikustea 1983rako, zuri gainean beltz, narratzaile euskaldun batek idatzia zuela katu transexual batekin maitemindu zeneko istorioa. Ez dugu ezer asmatuko.\nLiburua 1985ean argitaratu zen, aski forma bitxian: bi azal ditu, eta binilozko disko bat bezala, A eta B aldeak. Alde bateko ipuinak bukatu eta bestekoak irakurri nahi izanez gero buelta eman behar diozu liburuari. Kanpoko itxuran behintzat geroz eta liburu estandarragoak publikatzen diren honetan —uste dut argitaletxeek sailen batasunari lehentasuna eman diotela, obra indibidualaren kaltetan— artisau lanaren tankera hartzen du Antzaren honek.\nBaina itzul gaitezen mamira —testu hau bai aldrebesa ari dela ateratzen, mon dieu—.\nIdatzi ziren urteez aparte elkarren artean lotura handirik ez duten ipuinak dira, eta liburu bakarrean bilduta, osatzen dute, musikan single bilduma bat izango litzatekeenaren antzeko zerbait. A aldeko lehen bi ipuinek, alegoriak baliatzen dituzte, idatzi ziren garaiaz jarduteko: adibidez, “Suzko gezi bat bezala” ipuin ezagunean azaltzen den editoreak poesia mespretxatzen du, garaiko euskal editore batek egin zuen maneran.\nMatrioshka tankerakoak dira liburuko beste hiru: ipuinen barruan ipuinak gordetzen dituzte. Horietan borobilena, nire irudiko, “Irrati lokutore baten heriotza” da, bere sinplean K.O. azkarra lortzen duelako, irratiko eskaleta baten tankerara osatutako narrazioarekin. “Xabi Metal Agirreren istorio labur eta tristea”-k punk giroko klixe estetiko batzuk erreproduzitzen ditu —sexua, droga, rock-and-rolla— eta esango nuke urteek ez diotela onik egin.\nDenetan estilo lauena, molde narratibo sinpleena erabiltzen duen “Itzulerarik gabeko gunean” da, ene ustez, gutxien higatu dena. Eta paradoxikoa ere bada, zahartzaroaz diharduen ipuina izanik. Liburuko istorioen artean azkena izan zen, 1984ko abuztuko data dauka: Antzak, narratiban, sasirik gabeko bidea dauka aurretik momentu hartan. 1987an publikatu zuen Odolaren usainak konfirmatzen du, lan borobilagoa izan baitzen, Xabier Mendigurenek aldizkari honetan egin zion kritikan irakur daitekeenez.\nEz dakit orain, kartzelan, Mikel Antzak idazten jarraitzen ote duen. Eta jakin nahi nuke.


Arriagako aparkalekuan paratuko dute lehendabiziko elektrolindegia - Araba - Alea.eus\nArriagako aparkalekuan paratuko dute lehendabiziko elektrolindegia\nErredakzioa 2021-04-30 16:02\n273 metro koadroko eremuan, karga azkarreko edo erdiazkarreko zutoinak izango dira. / GoogleMaps\nHamar ibilgailu elektrikori emango die zerbitzua gune honek.\nGasteizko lehen elektrolindegia Latinoamerika plaza ondoko aparkalekuan egongo da, Arriagako aparkalekuan, eta ibilgailu elektrikoak kargatzeko hamar puntu izango ditu. Udalak deialdia ireki du zerbitzugune hori ezarri eta ustiatu nahi duten enpresek haien proposamenak egin ditzaten.\nEstatuko hiri baten hirigunean kokatutako den lehen eletrondegia izango da. "Gaur beste urrats bat egin dugu 'Gasteiz Green Deal' estrategian. Plan hau Garapen Jasangarrirako Helburuen eta 2030 Agendaren barruan dago, eta gure hiriaren, hurrengo belaunaldien etorkizunaren eta planetaren aldeko itun gisa sortu zen", azaldu du Gorka Urtaran alkateak.\nElektrolindegiak, gainera, hiri-mugikortasuna "deskarbonizatzen" lagunduko du, Udaletik azaldu dutenez. Enpresa esleipendunak bost kargagune instalatu beharko ditu, hamar ibilgailuri zerbitzu emateko. Zutoinetako hiru karga erdiazkarrekoak izango dira 50 kw-ko korrontearekin, karga azkarreko zutoin batek 100 kw-ko korrontea izango du, eta karga azkarreko azkenak 150 kw-ko potentzia.\nElektrolindegia ustiatzen duen enpresak 7.189,38 euroko kanona ordaindu beharko dio urtero Udalari (lehiaketara aurkezten diren enpresek bere eskaintzetan kopuru hori hobetu badezakete ere). Udalak baldintza-agirian ere zehaztu du tarifek ezingo dutela prezio hauek gainditu: 0,25-0,40 eu/KW karga azkarrerako eta 0’10-0’30 eu/KW.


Aurrekontu proposamenean inbertsioak berreskuratzen dira - Hernani - Kronika.eus\nAurrekontu proposamenean inbertsioak berreskuratzen dira\nKronika - Erredakzioa 2021-11-13 00:00\nXabier Lertxundi eta Isa Sánchez.\nUdal Gobernuak 2022ko aurrekontuen proposamena aurkeztu zuen atzo publikoki, eta beste Udal taldeei ere aurkeztu zitzaien ostegunean, ikusi eta beraien proposamenak egiteko. 2022ko aurrekontua 31.048.000 eurokoa izango da eta 2021ekoarekin alderatuta %8,87 igoko da, 2.530.900 euro gehiago.\nXabier Lertxundi alkateak aurkeztu zuen Isa Sánchez Ogasun zinegotziarekin batera. Honela banatzen da aurrekontua; Ereñotzuko auzoudalak 458.200 eurokoa izango du, iaz baino 106 mila euro gehiago, eta Udalak 30.589.800 euro, 2021ean baino 2.424.700 euro gehiago.\n2,5 milioiko igoeraren arrazoi nagusia Foru Aldundiak udalerriei bideratutako diru funtsaren igoera da, 1.940.000 euro eta zergetan, tasetan eta dirulaguntzetan sarrerak ere haundituko direla aurreikusten da. Covidaren ondorioz ezarritako murrizketak gainditzen ari direla eta, hainbat udal zerbitzuren jarduerak bere onera itzultzen ari dira. Hemen, 590 mila euro gehiago biltzea espero da.\nGastuak eta dirulaguntzak aurrekontuan 29.529.800 euro hartzen dituzte, 2021ean baino 1.152.700 euro gehiago eta inbertsioek 1.518.200 euro suposatzen dute, aurreko urtean baino 1.378.200 gehiago. Gogoratu behar da, pasa den urtean, Covidaren eraginez inbertsioak gutxiengora jaitsi zirela.\nHonela, gastuak 917 mila euroko igoera izango dute. Udal zerbitzuak Covid-19aren aurreko egoerara itzuliko dira (jaiak, kultur ekintzak eta tailerrak berriro antolatuko dira,...). Hornigaien prezioaren gorakada (argindarra, gasolioa, gasa...). Kontratu bidezko zerbitzuetan ere gorakadak izan dira. Zerbitzu eta prezio egokitzapenak izan dira (Hiribusa, aseguruak, banketxearen zerbitzuak, komunen garbiketa, informatika IZFE, udalekuak, Gaztelekua, kiroldegikoak...). Uraren kanona eta hondakinaren kudeaketaren prezioak igo dira, Añarbe eta GHKko zerbitzuak garestitu dira.\nDirulaguntzak eta ekarpenak 235.800 euro igo dira. Igoko da etxebizitzak alokairuan hartzeko dirulaguntzetarako partida (53 mila euro). Eskaerak asetzeko 186 mila euro izango dira. Lokal hutsen negozioak jartzeko dirulaguntza 50 mila euro. Etxebizitzak birgaitzeko dirulaguntzak (energetikoki jasangarriak izateko) beste 50.000 euro. Beterri-Buruntza Mankomunitateari 77 mila euroko aportazioa. Amher, Musika Bandaren eta Txistulari Bandaren hitzarmenak berritu dira eta aportazioak igo.\nInbertsioak aurten igoera nabarmena izan dute. Ur hornidura eta saneamendua berritzeko erabiliko da, 422.200 euro guztira. «Zaharkituak daude instalakuntza batzuk eta beharrezkoa da» dio Xabier Lertxundi alkateak. Proiektu tekniko berriak ere abiatuko dira: kirol instalazioak, Osinagako zubia, Martindegiko euri urak, Portu-Kaxkoko igogailua, Galarreta-Errekalde arteko bidegorria eta zerbitzu sozialetako etxebizitzak birgaitu. Urumea ikastolaren eraikin zaharren eremuko Plan Berezia egingo da. Alkateak zioen bezala horietako gehienak proiektuak dira eta hasierako fasean daude, ez dira 2022an hasiko egiten, baizik eta azterketa teknikoak egingo dira. «Hasierako plan hauek ez dute luzitzen, saneamendu lanak ere ez dira ikusten, baina denbora behar izaten dute eta egin beharrekoak dira», azaldu zuen alkateak.\n«Adinekoen arloak pisu haundia, aurrekontuetan»\nProiektu estrategikoen barnean Hernani Burujaberen barruan, prebentzioari lotuta, zaintza lanak duindu eta bakardadeari aurre egiteko etxez-etxeko laguntza zerbitzuan 290 mila euro gehiago bideratuko dira, langileen lan baldintzak hobetuko direlako, guztira 1.365 mila euro. Auzozaintzarako 260 euro bideratuko dira. Adinekoen bakardadeari aurre egiteko programa berria da eta aitzindaria Gipuzkoan. Energia berriztagarrien aldeko politiketan inbertsoekin jarraituko da (plaka fotovoltaikoak jartzea, energia komunitatearen sorrera...).\nAdinekoen arloak aurrekontuan pisu haundia izango du eta adinekoen teknikariarekin, gizarte langilearekin, kultura teknikariarekin,digitalizazio teknikariarekin eta Zerbitzu Publikoak sailaren errefortzuarekin indartuko dira.


Querétaro - Wikipedia, entziklopedia askea.\n(«Querétaro Arteaga» orritik birbideratua)\nArtikulu hau Mexikoko estatuari buruzkoa da; beste esanahietarako, ikus «Arteaga (argipena)».\n20° 35′ 28″ N, 100° 23′ 28″ W / 20.591°N,100.391°W / 20.591; -100.391Koordenatuak: 20° 35′ 28″ N, 100° 23′ 28″ W / 20.591°N,100.391°W / 20.591; -100.391\n1.827.937 biztanle (2010)\nQuerétaro Mexikoko 31 estatu federaletako bat da, herrialdearen erdialdean dagoena. Ipar-ekialdean San Luis Potosírekin du muga, ekialdean Hidalgo eta Michoacánekin eta mendebaldean Guanajuatorekin. 11.684 kilometro koadroko eremua hartzen du, eta 1.827.937 biztanle zituen 2010ean. Hiriburua Santiago de Querétaro da.\nLurraldea menditsua da iparraldean, eta sail emankorrak daude hegoaldean.\nOtomi indiarrak bizi ziren hasieran Querétaron, baina espainiarrek kolonizatu zuten 1550etik aurerra. 1823an bihurtu zen estatu; ordura arte Guanajuatoko lurraldea izan zen. XIX. mendean, euskal jatorriko Jose Maria Arteaga mexikarra izan zen bertako gobernadorea. Haren omenez eman zioten Arteaga abizena Querétaro estatuari.\nFrantziskotar misioak Sierra Gordan\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2017/11/17 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.


“2.019 arrazoi erabakitzeko” herritarron ituna Gasteizko eta Iruñeako parlamentuetan dago – Usurbil Eginez\n“2.019 arrazoi erabakitzeko” herritarron ituna Gasteizko eta Iruñeako parlamentuetan dago\nGure Esku Dagok erabakitzeko 2019 arrazoi biltzeko herriz herri ekarpenak jaso ondoren, tartean Usurbilen jasotakoak, Herritarron Itunean bildu eta dokumentua Gasteizko eta Iruñeako parlamentuetara eraman du. “2.019 arrazoi erabakitzeko” izeneko dokumentua da eta bertan herritarron konpromiso eta borondatea isladatzen da. Ekaineko giza kateak eta erabakitzeko arrazoien bildumak, 2019an erabakiaren aroa ireki daitekeela adierazten du Gure Esku Dagoren ustez: “Aukerak badaude eta herritarroi dagozkigun ardura eta konpromisoak geure gain hartzeko prest gaude”.\nUsurbildarrek erabakitzeko arrazoi ugari\nUsurbilen arrazoi ugari plazaratu zituzten herritarrek, Usurbilgo Gure Esku Dagok maiatzean antolatu zuen “Klik Egunean”. Arrazoi ugari idatzi eta zintzilikatu zituzten, erabakitzeko arrazoiekin osatu zuten zuhaitzean.\nZergatik eta zertarako erabaki?\nHona usurbildarrek idatzi zituzten hainbat arrazoi:\nEuskal Herritik eta Euskal Herriarentzat pentsatuta, hezkuntza sistema propioa osatzeko.\nEuskaldunak garelako, ez espainolak ezta frantsesak ere.\nNahi duguna egiteko eta euskaraz bakarrik hitz egiteko.\nErraustegirik ez izateko.\nJubilatuei paga gehiago eman behar zaie! Bestela diru gabe geldituko dira eta ez dugu nahi hori pasatzea!\nMozal Legeari ez.\nEuskara mugarik gabe.\nEuskal herritar librea izateko euskal errepublika librean.\nGuk nahi duguna izan, inork ezer esan gabe! Gu, gu garelako, ez beste inor!\nDemokrazia batean herritarrok iritzia ematea ezinbestekoa delako.\nLasai bizi ahal izateko.\nIritzi desberdinak azaleratzea garrantzitsua delako.\nGure herriarentzat egokien deritzogun aukera bermatu ahal izateko, hezkuntza sisteman, gestioan…\nGu garena izan behar dugu.\nNeskak eta mutilak berdin tratatu behar ditugu.\nNatura zain dezagun.\nPosted on 2018/10/31 by usurbileginezPosted in Orokorra\nAurrekoa Previous post: Aitzaga Elkarteak antolatuta azaroaren 1ean XXIII. Usurbilgo Artisau Azoka ospatuko da\nHurrengoa Next post: Usurbilgo Odol Emaileen Elkarteak antolatuta gaur arratsaldean odol ematea anbulategian\nUZTAILAK 30, OSTIRALA: ELKARRETARATZEA\nUsurbilgo Sarek antolatuta, euskal preso eta iheslarien eskubideen aldeko azken ostiraleko elkarretaratzea. Mikel Laboa plazan, 20:00etan\nABUZTUAK 1, IGANDEA: ELKARRETARATZEA\nEtxerat Elkarteak antolatuta, “Salbuespen politikari stop!” elkarretaratzea Orioko hondartzan. Autopista azpian, 12:00etan


APURUA, LEHEN SAGARDO-DASTAKETA\nOrain dela hamarkada askotatik tradizioa dugu sagardotegian, eta, aurten ere egin dugu: iragan abenduaren 24ean, 19:30etan, hain zuzen ere, sagardotegiko upeltegia zabaldu genuen ekitaldi berezi hau egiteko. Apurua edo Apuroa da zehazki, 2019ko urtarriletik dastagai izango dugun sagardoaren lehen probaketa da, alegia.\nIristen lehena Bereziartua sagardotegiko Oscar izan dugu aurten, eta, aurrenetarikoak, urtero bezala, Ergobiako Joaquin eta Andoni Arzallus izan dira, 83 eta 86 urtekoak, horietako baten seme batekin, baita euren Iñaki Garaño koinatuarekin ere. Familia hau orain dela 57 urtetik etortzen zaigu, hain zuzen ere, sagardotegira egun berezi honetan. Beti sardin zahar-tortilla, arrautza egosi eta ogiarekin, jakina.\nHortaz, urtero bezala, lehen sagardoa dastatzeko usadioa jarraitzen du familia honek. Garai batean Astigarraga eta Hernaniko sagardotegi askotan izaten zen ohitura zen, inguruko bizilagun eta lagunek izango den txotxeko aurreneko sagardoa proba edo apuratu- zezaten.\nAzkenean, 20:30ak heldu eta 60 lagun inguru batu ginen sagardotegian, sagardo eta txorizo artean, gure arbasoek egiten zuten bezalaxe, jaten, edaten eta abesten. Gurutzeta sagardotegian mantentzen jarraitzen dugun tradizioa historiko ederra. Katea ez da eten. Urte berri on guztioi!